பதவி விலகினார் ஏர்ஏஷியாவின் டோனி ஃபெர்னாண்டிஸ்

கோலாலம்பூர்: விமானங்கள் வாங்குவது தொடர்பில் ஏர்பஸ் நிறுவனத்திடம் ஏர்ஏஷியா 50 மில்லியன் அமெரிக்க டாலர் லஞ்சம் பெற்றதாக எழுந்த குற்றச்சாட்டையடுத்து, அதன் தலைமை நிர்வாக அதிகாரி டோனி ஃபெர்னாண்டிஸ் தற்காலிகமாக பதவி விலகியுள்ளார்.

இந்தக் குற்றச்சாட்டு தொடர்பாக ஏர்ஏஷியா விமான நிறுவனமும் ஊழல் தடுப்பு ஆணையமும் விசாரணையை முடுக்கிவிட்டுள்ள நிலையில், டோனி பெர்னாண்டிசும்

தலைவர் கமாரூதின் மெரானுனாம் அடுத்த இரண்டு மாதங்களுக்குப் பதவியிலிருந்து விலகியிருப்பார்கள்.

ஆனால் தற்போதைய நிச்சயமற்ற சூழலைச் சமாளிக்க உதவும் வகையில் இவர்கள் ஆலோசகர்களாக நீடிப்பார்கள் என்றும் தெரிவிக்கப்பட்டுள்ளது.

ஏர்ஏஷியாவின் நிர்வாகக் குழு உறுப்பினர்களாக அல்லாதவர்கள் அடங்கிய குழு குற்றச்சாட்டுகளை மறுஆய்வு செய்து, தேவையான நடவடிக்கைகளை எடுக்கும் என்றும் அந்நிறுவனம் கூறியுள்ளது. இந்நிலையில், இவர்கள் இருவரும் கூட்டாக வெளியிட்டுள்ள அறிக்கையில் தங்கள் மீதான குற்றச்சாட்டை மறுத்துள்ளனர்.


' 2021 முதல் கடப்பிதழ் இன்றி மலேசியர் சிங்கப்பூருக்குள் வர முடியாது'

‘எம்சிடிடி’ எனும் மலேசிய கூட்டுப் பயண ஆவணத்தைக் கொண்டு, மலேசியர்கள் அடுத்த ஆண்டில் இருந்து சிங்கப்பூருக்குள் நுழைய முடியாது.

மாறாக, இங்கு வர விரும்பும் ஒவ்வொரு மலேசியரும் தனித்தனியாகக் கடப்பிதழ் வைத்திருக்க வேண்டும் என குடிநுழைவு, சோதனைச் சாவடி ஆணையம் நேற்று தெரிவித்தது.

தனித்தனி கடப்பிதழுக்குப் பதில் மலேசிய குடிநுழைவுத் துறை வழங்கும் கூட்டுப் பயண ஆவணத்தைக் கொண்டு 5-20 மலேசியர்கள் குழுவாக சிங்கப்பூருக்குள் நுழைய இப்போது அனுமதிக்கப்பட்டு வருகிறது. சிங்கப்பூருடன் அத்தகைய ஒப்பந்தத்தைக் கொண்டிருக்கும் ஒரே நாடு மலேசியா மட்டுமே.

இந்நிலையில், பாதுகாப்புக் காரணங்களுக்காக மலேசிய கூட்டுப் பயண ஆவணம் அடுத்த ஆண்டு முதல் ஏற்கப்படாது என்றும் தனித்தனி கடப்பிதழ் வைத்திருப்பது சோதனைச் சாவடிகளில் விரைவாக நுழைவு அனுமதி வழங்க உதவும் என்றும் ஆணையம் குறிப்பிட்டது.

#மலேசியா#MCTD#Singapore#தமிழ்முரசு


நீதிமன்றத்துக்கு வந்தார் ரோஸ்மா மன்சூர்; அவருக்கு மருத்துவ விடுப்பு அளித்த மருத்துவரிடமும் விசாரணை

மலேசியாவின் சரவாக் மாநிலத்தில் உள்ள 369 கிராமப்புற பள்ளிகளில் சூரிய சக்தி வசதி வழங்கவும் அவற்றைப் பராமரிக்கவும் நிதியை முறைகேடாகப் பயன்படுத்தியதாகக் கூறப்படும் முன்னாள்

பிரதமர் நஜிப் ரசாக்கின் மனைவி ரோஸ்மா மன்சூர் மீதான ஊழல் வழக்கு, கோலாலம்பூரில் உள்ள உயர் நீதிமன்றத்தில் இன்று (பிப்ரவரி 5) தொடங்கியது.

உடல்நலம் சரியில்லை எனக் கூறப்பட்டபோதும் அவர் நீதிமன்றத்தில் முன்னிலைப்படுத்தப்பட்டார்.

ஊழல் வழக்கு விசாரணை கடந்த திங்கட்கிழமை நடைபெறவிருந்தது. ஆனால், உடல்நலம் சரியில்லாத காரணத்தால் நீதிமன்றத்திற்கு ரோஸ்மா வரவில்லை.

சிகிச்சைக்காக தனியார் மருத்துவமனை ஒன்றில் நேற்று ரோஸ்மா அனுமதிக்கப்பட்டதை அவரது வழக்கறிஞர் உறுதிப்படுத்தினார்.

இந்நிலையில், வழக்கு விசாரணைக்காக கறுப்பு நிற கார் ஒன்றில் இன்று காலை நீ அவர் திமன்ற வளாகத்தில் வந்து இறங்கினார்.

பச்சை நிற மலாய் பாரம்பரிய உடையான ‘பாஜு குரோங்’ அணிந்திருந்த அவர், புன்னகையுடன் காணப்பட்டார். அவரைப் பிரதிநிதிக்க மூன்று வழக்கறிஞர்கள் உடனிருந்தனர்.

இந்த ஊழல் வழக்கில் மூன்று குற்றச்சாட்டுகளை ரோஸ்மா எதிர்நோக்குகிறார்.

குற்றம் நிரூபணமானால், 20 ஆண்டுகள் வரையிலான சிறைத் தண்டனையும் குறைந்தது 10,000 ரிங்கிட் ($3,350) அபராதமும் அவருக்கு விதிக்கப்படலாம்.

இந்நிலையில், ரோஸ்மாவுக்கு மருத்துவ விடுப்புச் சீட்டு வழங்கிய மருத்துவர், மலேசிய ஊழியல் தடுப்பு ஆணையத்தின் விசாரணை வளையத்தில் சிக்கிக்கொண்டார்.

இதனைத் தெரிவித்த ரோஸ்மாவின் வழக்கறிஞர் ஜக்ஜிட் சிங், இச்சம்பவம் குறித்து தமது அதிருப்தியை வெளிப்படுத்தினார்.

ரோஸ்மாவிற்கு மருத்துவச் சீட்டு வழங்கிய மருத்துவரை ஆணையம் அச்சுறுத்தியதாக குற்றஞ்சாட்டிய திரு ஜக்ஜிட் சிங், இதனை முற்றிலும் ஏற்றுக்கொள்ள முடியாது என்று கூறினார்.

“மருத்துவரை விசாரணைக்கு உட்படுத்தியவர் யார்? இதனை நீதிமன்றம் அனுமதிக்கக்கூடாது. விசாரணைக்கு உத்தரவிட்டவர் தாமாக முன்வந்து மன்னிப்புக் கோர வேண்டும்,” என்று திரு ஜக்ஜிட் சிங் சொன்னார்.

எனினும், திரு ஜக்ஜிட் சிங்கின் விவாதங்களை அரசாங்க தரப்பு வழக்கறிஞர் கோபால் ஸ்ரீராம் நிராகரித்தார். ஊழியல் தடுப்பு ஆணைய அதிகாரிகள் அவர்களது பணியைத்தான் செய்வதாக அவர் விளக்கினார்.

“தாம் அச்சுறுத்தலுக்கு ஆளானதாக அந்த மருத்துவர் எண்ணினால், அவர் போலிசிடம் புகார் அளிக்க வேண்டும். மற்றபடி, இந்த வழக்கு தொடர வேண்டும்,” என்று திரு ஸ்ரீராம் கூறினார்.

இந்த விவகாரத்தில் நீதிமன்றம் தலையிட வேண்டும் என்று திரு ஜக்ஜிட் சிங் கோரினார். எனினும், இதில் நீதிமன்றம் குறுக்கிடாது என்றும் அச்சுறுத்தலுக்கு தாம் ஆளானதாக மருத்துவர் நினைத்தால் அவர் புகார் அளிக்க வேண்டும் என்றும் நீதிபதி முகம்மது ஸைனி மஸ்லான் கூறினார்.

#மலேசியா#ரோஸ்மாமன்சூர் #ஊழல் #மருத்துவவிடுப்பு #தமிமுரசு


மலேசியாவில் 12 பேருக்கு  கொரோனா கிருமித் தொற்று பாதிப்பு

வூஹானில் இலிருந்து செவ்வாய் அன்று மலேசியா திரும்பிய இருவருக்கு கொரோனா கிருமித் தொற்று பாதிப்பு ஏற்பட்டிருப்பதை மலேசிய சுகாதாரத் துறை அதிகாரிகள் நேற்று உறுதிப்படுத்தினர். இவர்களுடன் மலேசியாவில் கொரோனா சம்பவங்களின் எண்ணிக்கை 12 ஆகியுள்ளது.


கொரோனா கிருமித் தொற்று:  மலேசியாவில் மேலும் இருவருக்குப் பாதிப்பு

கோலாலம்பூர்: மலேசியாவில் மேலும் இருவருக்கு கொரோனா கிருமி தொற்றியிருப்பதாக அந்நாட்டு அதிகாரிகள் நேற்று அறிவித்தனர். இதனால் மலேசியாவில் இதுவரை மொத்தம் 14 பேருக்கு கொரோனா கிருமித் தொற்று ஏற்பட்டுள்ளது.

அந்த இரண்டு நோயாளிகளின் மருத்துவப் பரிசோதனை முடிவுகள் நேற்று முன்தினம் வெளிவந்ததாகவும் அவற்றில் அவர்களுக்கு கொரோனா கிருமித் தொற்று ஏற்பட்டிருப்பது தெரியவந்ததாகவும் அதிகாரிகள் கூறினர்.

பாதிப்படைந்த அந்த இருவரில் சீனாவின் வூஹான் நகரைச் சேர்ந்த பெண் ஒருவர் அடங்குவார். அவர் மலேசியாவில் சுற்றுப்பயணம் மேற்கொண்டபோது நோய்வாய்ப்பட்டதாக அறியப்படுகிறது. பாதிப்படைந்த மற்றொருவர் மலேசியாவைச் சேர்ந்த பெண். அவர் மலேசியாவில் கொரோனா கிருமித் தொற்றால் பாதிப்படைந்த முதல் நபருடன் தொடர்பில் இருந்தவர்.

பாதிப்படைந்த அந்த 37 வயது சீன சுற்றுப்பயணி கடந்த மாதம் 25ஆம் தேதியன்று மலேசியா வந்தடைந்ததாக மலேசிய சுகாதார அமைச்சர் ஸுல்கிஃப்லி அகமது செய்தியாளர்களிடம் தெரிவித்தார்.

அவருடன் நான்கு பேர் வந்ததாகவும் மலேசியத் தலைநகர் கோலாலம்பூரில் உள்ள பிரதான சுற்றுப்பயணத் தளங்களுக்கு அவர்கள் சென்றிருந்ததாகவும் அவர் கூறினார்.

இலேசான காய்ச்சல் ஏற்பட்டதை அடுத்து அந்தப் பெண் இம்மாதம் 1ஆம் தேதியன்று மருத்துவமனைக்குச் சென்றதாக தெரிவிக்கப்பட்டது. அவர் தங்கியிருந்த இடத்துக்குத் திரும்ப அவருக்கு அனுமதி வழங்கப்பட்டது. ஆனால் தம்முடன் வந்திருந்த நான்கு பேருடன் வெளியே எங்கும் செல்லாமல் சுயமாக தனிமைப்படுத்திக்கொள்ளும்படி மருத்துவ அதிகாரிகள் அவரிடக் தெரிவித்தனர்.

இதற்கிடையே, கிருமித் தொற்றால் பாதிப்படைந்துள்ள மலேசியப் பெண் சிங்கப்பூரில் சீனப் பேராளர்கள் கலந்துகொண்ட மாநாட்டுக்குச் சென்றிருந்த மலேசியரின் தங்கை ஆவார். அந்தப் பெண் தற்போது கெடாவில் உள்ள மருத்துவமனையில் அனுமதிக்கப்பட்டுள்ளார்.

அந்த 40 வயது மலேசியப் பெண்ணுக்கு இம்மாதம் 1ஆம் தேதியன்று கொரோனா கிருமித் தொற்றுக்கான அறிகுறிகள் தென்பட்டதாக தெரிவிக்கப்பட்டது. அதை

அடுத்து, சிகிச்சை பெற்றுக்கொள்ள அவர் தனியார் மருந்தகத்துக்குச் சென்றார்.

அவரது அண்ணனுக்கு கொரோனா கிருமித் தொற்று ஏற்பட்டிருப்பது உறுதி செய்யப்பட்டதும் அப்பெண் அதிகாரிகளால் அடையாளம் காணப்பட்டு மருத்துவமனையில் அனுமதிக்கப்பட்டார். அவரது மற்ற குடும்பத்தினர் கொரோனா கிருமித் தொற்றால் பாதிப்படையவில்லை என்று மருத்துவப் பரிசோதனையில் தெரிய வந்துள்ளது.

சுயமாக தனிமைப்படுத்திக்கொள்ள கூறப்பட்டிருப்பவர்கள் தங்களுக்கு விடுக்கப்பட்டுள்ள உத்தரவை மீறாமல் இருக்க வேண்டும் என்று டாக்டர் ஸுல்கிஃப்லி கூறினார்.

இந்நிலையில், நாளை பத்து

மலையில் நடைபெற இருக்கும் தைப்பூசத் திருவிழாவைப் பற்றி கவலை எழுந்துள்ளது. பத்துமலையில் நடைபெற இருக்கும் தைப்பூசத் திருவிழாவைக் காண ஆயிரக்கணக்கான மலேசியர்களும் வெளிநாட்டவர்களும் திரள்வார்கள் என டாக்டர் ஸுல்கிஃப்லி தெரிவித்தார்.

“தைப்பூசத் திருவிழாவுக்குச் செல்லும் பக்தர்களும் மற்றவர்களும் தங்கள் தனிப்பட்ட சுகாதாரத்துக்கு முன்னுரிமை கொடுக்க வேண்டும். கொரோனா கிருமி பரவாமல் இருக்க அவர்கள் முன்னெச்சரிக்கை நடவடிக்கை எடுக்க வேண்டும். அவர்கள் சோப் பயன்படுத்தி தங்கள் கைகளை அடிக்கடி கழுவ வேண்டும் அல்லது கிருமி நாசினியைப் பயன்படுத்தி தங்கள் கைகளைச் சுத்தப்படுத்த வேண்டும். மேலும் முகக்கவசங்களை அணிந்து கொள்ள வேண்டும்,” என்றார் அமைச்சர்.


மகாதீர்: உபரி தொகை லஞ்சமாகாது

புத்ராஜெயா: வர்த்தக நடவடிக்கைகளின்போது, ‘விலைக்கழிவு’ கேட்பது என்பது வழக்கமான ஒன்று, ஆனால் உபரியாக கிடைக்கும் அந்த பணத்தைச் சொந்த செலவிற்கு எடுக்காதவரை அது லஞ்சம் ஆகாது என்கிறார் மலேசிய பிரதமரும் கல்வி அமைச்சருமான மகாதீர் முகமது.

புத்ராஜெயாவில் கல்வி அமைச்சு பணியாளர்களுடன் நடைபெற்ற நிகழ்ச்சியில் கலந்துகொண்ட பின் செய்தியாளர்களிடம் அவர் பேசியபோது ஏர்பஸ் நிறுவனம், ஏர்ஏஷியாவிற்கு லஞ்சம் கொடுத்தது பற்றி கேள்வி எழுப்பப்பட்டது.

அதற்கு பதிலளித்த மகாதீர், பெரு மதிப்பிலான பொருட்களை வாங்கும்போது அரசாங்கமும் ‘விலைக்கழிவு’ கேட்கும் என்று அவர் சொன்னார்.

“அதாவது நாங்கள் விமானங்கள் வாங்கும் போது விலையைக் குறைத்து தரும்படி கேட்போம்.

“அவ்வாறான விலைக்குறைப்பை நீங்கள் லஞ்சமாக கருதுவீர்கள் என்றால், அது உங்களைப் பொறுத்தது,” என்றார்.

“ஆனால் விலைக்குறைப்பால் திரும்பக் கிடைக்கும் பணம் சொந்த செலவிற்கு எடுக்கப்பட்டால், அப்போது அது லஞ்சம்,” என்றும் அவர் குறிப்பிட்டார்.

மேலும் எதிர்க்கட்சிகள் தம்முடன் ஒத்துழைப்பதற்கு தயாராகி இருப்பதாக அடிபடும் பேச்சு பற்றி தனக்கு தெரியும் என்றும் நாடாளுமன்றத்தில் நாங்கள் ஏதாவது செய்தால் அவர்கள் அதனை ஆதரிக்க வேண்டும் எனவும் அவர் கேட்டுக்கொண்டார்.

ஆனால், மாறாக எதிர்க்க வேண்டும் என்பதற்காக கண்ணை மூடிக்கொண்டு அம்னோ, பாஸ் கட்சிகள் எதிர்க்கக்கூடாது எனவும் மகாதீர் வலியுறுத்தினார்.


நஜிப் நீதிமன்றத்தைவிட்டு வெளியேற உத்தரவிட்ட நீதிபதி

கோலாலம்பூர்: தன் மனைவி ரோஸ்மா மன்சூர் மீதான லஞ்ச குற்றச்சாட்டு வழக்கு விசாரணை நடைபெற்று வரும் நீதிமன்ற அறையிலிருந்து வெளியேறும்படி முன்னாள் மலேசிய பிரதமர் நஜிப் ரசாக் (படம்) கேட்டுக்கொள்ளப்பட்டதாகச் செய்திகள் தெரிவிக்கின்றன.

ரோஸ்மாவுக்கு எதிரான லஞ்ச ஊழல் குற்றச்சாட்டில் சாட்சியாக நஜிப் அழைக்கப்படலாம் என்பதால் அவர் இந்த வழக்கு நடைபெறும் நீதிமன்ற அறையில் இருப்பதை ஆட்சேபிப்பதாக அரசு தரப்பு வழக்கறிஞர் அகமட் அக்ரம் காரிப் தெரிவித்தார்.

ஆனால் கணவன்-மனைவி என்ற அடிப்படையில்தான் நஜிப்பின் நீதிமன்ற வருகை அமைந்திருக்கிறது என்று அரசு தரப்பின் ஆட்சேபத்திற்கு எதிர்ப்பு தெரிவிப்பதாக ரோஸ்மாவின் வழக்கறிஞர் குழு கூறியது.

எனினும் நீதிபதி முகமட் ஜைனி உடனடியாக நஜிப் வெளியேறுவதற்கான உத்தரவைப் பிறப்பித்தார்.

இதற்கிடையே, குறிப்பிட்ட நிறுவன நிர்வாக இயக்குநரின் கார் ஓட்டுநர் இவ்வழக்கின் நான்காவது சாட்சியுமான சாம்சுல் என்பவர் ரோஸ்மாவின் வீட்டிற்கு இரண்டு பை நிறைய பணத்தை எடுத்துச் சென்றதாக நீதிமன்றத்தில் தெரிவித்துள்ளார்.


கொரோனா அச்சுறுத்தலை ஓரங்கட்டி பத்துமலையில் திரண்ட பக்தர்கள்

தைப்பூசத் திருவிழாவையொட்டி மலேசியாவின் பத்துமலை களைகட்டியது.

உலக நாடுகளை கொரோனா கிருமித் தொற்று அச்சுறுத்திய வரும் நிலையிலும் தங்கள் நேர்த்திக் கடனைச் செலுத்தவும் நேர்த்திக் கடனைச் செலுத்துவோருக்கு ஆதரவாக இருக்கவும் ஆயிரக்கணக்கான பக்தர்கள் பத்துமலையில் இன்று (பிப்ரவரி 8) வெள்ளமெனத் திரண்டனர்.

மேள இசை முழங்க அலகுக் காவடி, பால் காவடி, பால்குடம் எனப் பல்வகை காவடிகளை ஏந்திக்கொண்டு பக்தர்கள் பத்துமலையின் 272 படிகளை ஏறினர்.

கொரோனா கிருமித் தொற்று மலேசியாவையும் பாதித்துள்ளபோதிலும் பத்துமலையில் தைப்பூசத் திருநாளுக்காக திரண்டிருந்தவர்களில் பலர் முகக்கவசம் அணிந்து கொள்ளவில்லை.

ஒருசில மலேசியர்களும் சுற்றுப்பயணிகள் மட்டும் முகக்கவசம் அணிந்திருந்தனர்.

கொரோனா கிருமித் தொற்று மலேசியாவில் கட்டுப்படுத்தப்பட்டுள்ளதாகவும் எனவே முகக்கவசம் அணிய தேவையில்லை என்றும் பக்தர்கள் பலர் தெரிவித்தனர்.

பத்துமலையில் நடைபெறும் தைப்பூசத் திருவிழாவைக் காண ஆஸ்திரேலியாவில் உள்ள தமது உறவுக்காரரை அழைத்து வந்தார் மலேசியரான லோ டீ சியூ.

கொரோனா கிருமித் தொற்று அபாயம் இருந்தும் கூட்டத்தோடு கூட்டம் நடந்து செல்வது பற்றி அவர் கவலைப்படவில்லை.

“கிருமி தொற்றிக்கொள்ளாமல் இருக்க நமது கைகளை அடிக்கடி கழுவ வேண்டும். மேலும் மற்றவர்களைத் தொடுவதைத் தவிர்க்க வேண்டும்,” என்றார் அவர்.

கூட்டத்தில் இருந்தபோதும் முகக்கவசம் அணியாதது தமக்குப் பதற்றத்தை ஏற்படுத்தவில்லை என நார்வே நாட்டவரான திரு எல்ஃப் மார்ட்டின் ஹோல்மெசல் தெரிவித்தார். ஆனால் தைப்பூசத் திருவிழாவை முதல்முறையாக நேரில் கண்ட தைவானியரான 21 வயது கேட் லோ, முகக்கவசம் அணிந்துகொண்டார்.

“முகக்கவசம் அணிந்துகொள்வதன் மூலம் நான் பாதுகாப்புடன் இருப்பதாக உணர்கிறேன்,” என்றார் அவர்.

#மலேசியா #தைப்பூசம் #பத்துமலை


விமானச் சேவை ரத்து காரணமாக தவிக்கும் சீனப் பயணிகளுக்கு மலேசியாவில் தங்க சிறப்பு அனுமதிச் சீட்டு

கொரோனா கிருமிப் பரவலைத் தடுப்பதற்காக சீனாவுக்கான விமானச் சேவைகள் நிறுத்தி வைக்கப்பட்டுள்ளதால், மலேசியாவுக்குச் சென்ற சீனப் பயணிகள் தாயகம் திரும்ப இயலாமல் தவித்து வருகின்றனர்.

அவர்கள் மலேசியாவில் தங்கியிருக்கும் காலத்தை நீட்டிக்கும்பொருட்டு அவர்களுக்கு சிறப்பு அனுமதிச் சீட்டு வழங்கப்படும் என மலேசியாவின் குடிநுழைவு நிர்வாக இயக்குநர் கைருல் ஸைமீ டாவுட் நேற்று கூறினார்.

கொரோனா கிருமித்தொற்றுடன் தொடர்பில்லாத, உடல்நலக் குறைவு உள்ள சீன நாட்டவருக்கும் இந்த அனுமதிச் சீட்டு வழங்கப்படும் என்றும் மலேசியாவில் உள்ள சீனத் தூதரகம் சரிபார்த்த பிறகு அது வழங்கப்படும் என்றும் அவர் குறிப்பிட்டார்.

ஆனால், மலேசியாவில் இருக்கும் சீன சுற்றுப்பயணிகள் அனைவருக்கும் விசா நீட்டிக்கப்படும் என்பது பொருளன்று என்றும் சுகாதாரப் பிரச்சினை காரணமாக அல்லது விமானச் சேவை நிறுத்தப்பட்டதன் காரணமாக மலேசியாவில் தங்க வேண்டிய சூழலில் இருப்பவர்களுக்கு மட்டுமே இந்த நீட்டிப்பு என்றும் அவர் விளக்கினார்.

“சீனாவுக்குத் திரும்பிச் செல்வதற்காக அவர்கள் பதிவு செய்த விமானச் சீட்டுகள், சீனத் தூதரகத்திலிருந்து சரிபார்ப்பு உறுதி ஆகியவற்றுடன் இந்த சிறப்பு அனுமதிச் சீட்டுக்கு விண்ணப்பிக்க வேண்டும்,” என்று செய்தியாளர் கூட்டத்தில் திரு கைருல் ஸைமீ கூறினார்.

தாயகம் திரும்புவதற்கான விமானச் சீட்டில் குறிப்பிடப்பட்டுள்ள தேதியைப் பொறுத்து, 14 அல்லது 30 நாட்களுக்கு மலேசியாவில் தங்க இந்தச் சிறப்பு அனுமதிச் சீட்டு வகை செய்யும்.

இதற்கிடையே, மலேசியாவில் கொரோனா கிருமித்தொற்றால் பாதிக்கப்பட்டவர்களின் எண்ணிக்கை 16ஆக உயர்ந்துள்ளது.

புதிதாக பாதிக்கப்பட்டவர் சீனாவைச் சேர்ந்த 67 வயது நபர் என்று தெரிவிக்கப்பட்டுள்ளது. பாதிக்கப்பட்டவர்களின் நால்வர் மலேசியர்கள்.


பிரதமருக்கு பெரும்பான்மை இருக்க வேண்டும்: மகாதீர்

பெட்டாலிங் ஜெயா: தலைமைத்துவ மாற்றம் குறித்து தாம் அளித்த வாக்குறுதியை நிறைவேற்றுவது உறுதி, என்றாலும் பிரதமருக்கு நாடாளுமன்றத்தில் பெரும்பான்மை இருக்க வேண்டும் என்று கூறியுள்ளார் மலேசிய பிரதமர் மகாதீர் முகமது.

“வாக்குறுதி கொடுத்துள்ளோம். ஒருவேளை நான் வாக்குறுதியை மீற விரும்பினாலும், நாடாளுமன்றத்தில் எனக்குப் பெரும்பான்மை ஆதரவு இருந்தால் மட்டுமே நான் தொடர்ந்து பிரதமராக நீடிக்க முடியும்.

“ஆனால் பெரும்பாலான நாடாளுமன்ற உறுப்பினர்கள் என்னை நிராகரித்துவிட்டால், நான் பிரதமராக இருக்கமுடியாது, அதுதான் ஜனநாயகம். முடிவெடுப்பதற்கான அதிகாரம் நாடாளுமன்ற உறுப்பினர்களிடம் உள்ளது,” என்று மலாயா போஸ்ட் தொலைக்காட்சிக்கு அளித்த பேட்டியில் சொன்னார்.

பிகேஆர் கட்சியின் தலைவர் அன்வார் இப்ராஹிமிடம் பிரதமர் பதவியை ஒப்படைப்பதற்குப் பதிலாக மகாதீரே முழு தவணைக்கும் பிரதமராக நீடிக்க வேண்டும் என்று பாஸ், அம்னோ கட்சிகள் பகிரங்கமாகக் கூறியது பற்றி, பேட்டியின்போது கேட்கப்பட்ட கேள்விக்கு மகாதீர் இவ்வாறு பதிலளித்தார்.

மொத்தமுள்ள 222 நாடாளுமன்ற இடங்களில் பெரும்பான்மையைப் பெற 111 இடங்களே ஒரு பிரதமர் வேட்பாளருக்குத் தேவை.

ஆனால், பிகேஆர் கட்சியின் 47 உறுப்பினர்களின் ஆதரவையும் அன்வாரால் பெற முடியுமா என்ற கேள்வி அடிக்கடி எழுப்பப்படுகிறது.

அஸ்மின் அலி, சுரைடா கமாருடின் என்ற இரண்டு நாடாளுமன்ற உறுப்பினர்களும் அன்வாருக்கு எதிராக வெளிப்படையான நிலைப்பாட்டை எடுத்திருக்கிறார்கள். அவர்கள் மகாதீர் பிரதமராகத் தொடர ஆதரவு தெரிவித்து வருகிறார்கள். நாடாளுமன்றத்தில் பெரும்பான்மை ஆதரவு இருந்தால் முழுத் தவணைக்கும் பிரதமராகத் தொடர்வீர்களா எனக் கேட்கப்பட்ட கேள்விக்கு ‘எனக்குத் தெரியவில்லை’ என மகாதீர் சிரித்துக்கொண்டே பதிலளித்தார்.


போதைப்பொருள்: தாயும் மகனும் கைது

ஜோகூர் பாரு: மூவாரின் வீடு ஒன்றில் போலிசார் நடத்திய சோதனையில் சுமார் 1.09 மில்லியன் ரிங்கிட் மதிப்பிலான 21.8 கிலோ போதைப்பொருளை போலிசார் கைப்பற்றினர்.

அதைத்தொடர்ந்து அங்கிருந்த 46 வயது தாயும் 26 வயது மகனும் கைது செய்யப்பட்டனர்.

தங்களுக்குக் கிடைத்த ரகசியத் தகவலையடுத்து, இச்சோதனை மேற்கொள்ளப்பட்டதாக போதைப்பொருள் தடுப்புப் பிரிவினர் கூறினர்.


சவூதி அரேபியா வழங்கிய நன்கொடை:  மலேசிய நீதிமன்றத்தில் விளக்கம்

கோலாலம்பூர்: மலேசியாவுக்கு சவூதி அரேபியா வழங்கிய நன்கொடை குறித்து மலேசிய முன்னாள் பிரதமர் நஜிப் ரசாக் தம்மிடம் தெரியப்படுத்தியதாக சவூதி அரேபியாவுக்கான மலேசியாவின் முன்னாள் தூதர் சையது உமர் அல் சகஃப் உயர் நீதிமன்றத்தில் நேற்று தெரிவித்தார்.

பெறப்பட்ட அந்த நன்கொடை, தேர்தல் பணிகளுக்காகப் பயன்படுத்தப்படும் என்று திரு நஜிப் தம்மிடம் கூறியதை அவர் சுட்டினார்.

எஸ்ஆர்சி இன்டர்நேஷனல் நிதியில் 42 மில்லியன் ரிங்கிட் (S$14 மில்லியன்) கையாடப்பட்ட வழக்கில் திரு நஜிப் குற்றச்சாட்டுகளை எதிர்கொண்டுள்ளார்.

தற்காப்பு தரப்பில் நான்காவது நபராக சாட்சியம் அளித்த பேராசரியர் சையது உமர், 2008க்கும் 2013ஆம் ஆண்டிற்கும் இடைப்பட்ட காலத்தில் சவூதி அரேபியாவுக்கான மலேசியத் தூதராக செயல்பட்டார்.


1எம்டிபி: மூவருக்குக் கைதாணை பிறப்பித்துள்ள மலேசிய ஊழல் தடுப்பு ஆணையம்

கோலாலம்பூர்: மலேசிய அரசாங்க முதலீட்டு நிறுவன (1எம்டிபி) முறைகேடு தொடர்பில் தலைமறைவாக இருக்கும் ஜோ லோ உட்பட மூவரைக் கைது செய்ய அந்நாட்டு ஊழல் தடுப்பு ஆணையம் ஆணை பிறப்பித்துள்ளது.

அந்த மூவரும் தப்பித்துவிடாதிருக்க சிவப்பு எச்சரிக்கை விடுக்கும்படி அனைத்துலக போலிசான இன்டர்போலுக்கும் வேண்டுகோள் விடுக்கப்பட்டுள்ளது.

லோ டேக் ஜோ என்ற ஜோ லோ, ‘பெட்ரோசவூதி இன்டர்நேஷனல் லிமிடெட் (பிஎஸ்ஐ)’ நிறுவன இயக்குநர்கள் தாரிக் ஒபைத், பேற்றிக் மகோனி ஆகிய மூவர் குறித்தும் இன்டர்போலுக்குத் தகவல் அளிக்கப்பட்டுள்ளதாக ஊழல் தடுப்பு ஆணையத்தின் தலைமை ஆணையர் லத்தீஃபா கோயா தெரிவித்தார்.

1எம்டிபி மற்றும் எஸ்ஆர்சி இன்டர்நேஷனல் நிறுவனத்துடன் இணைத்துப் பேசப்படும் 69 மில்லியன் அமெரிக்க டாலர் (286 மில்லியன் மலேசிய ரிங்கிட்) பணம் கைமாறியதற்கு உடந்தையாக இருந்ததாகக் கூறி அம்மூவர் மீது குற்றவியல் சதிக் குற்றச்சாட்டு விதிக்கப்பட்டிருப்பதாக திருவாட்டி லத்தீஃபா குறிப்பிட்டார்.

“நாங்கள் குற்றச்சாட்டுகளைத் தாக்கல் செய்துவிட்டோம். ஆனால், அம்மூவரும் நாட்டில் இல்லை. அதனால், அவர்களைக் கைது செய்ய ஆணை பிறப்பித்திருக்கிறோம்,” என்று செய்தியாளர்களிடம் அவர் கூறினார்.

ஒபைத்தும் மகோனியும் வெளிநாட்டவர்கள் என்றாலும் அவர்கள் மீது குற்றம் சுமத்த மலேசிய ஊழல் தடுப்பு ஆணையத்திற்கு அதிகாரம் உள்ளது என்றும் அவர் சொன்னார்.

மகோனி மற்றும் ஒபைத்துடன் சேர்ந்து ஜோ லோ சதித்திட்டம் தீட்டி, முன்னாள் பிரதமர் நஜிப் ரசாக்கைத் தவறாக வழிநடத்தினார் என்று 1எம்டிபியின் முன்னாள் தலைமை நிர்வாக அதிகாரி ஷாரோல் அஸ்ரால் இப்ராகிம் கடந்த நம்பவர் மாதம் கூறியிருந்தார்.

இதையடுத்து, 1எம்டிபி முறைகேட்டில் முக்கியப் புள்ளியாகக் கருதப்படும் ஜோ லோவைப் பிடிக்க அனைத்துலக அளவில் தேடுதல் வேட்டை நடந்து வருகிறது.

சீனா, ஹாங்காங், மக்காவ், ஐக்கிய அரபுச் சிற்றரசுகள் நாடுகளில் அவர் பதுங்கியிருப்பதாகப் பல தகவல்கள் அண்மையில் வெளியாகின. ஆனால், அவையனைத்தும் பொய்ச் செய்திகள் என மலேசிய போலிஸ் தெளிவுபடுத்தியது.


மலேசியாவில் பாதுகாவல் பணிக்கு 150,000 பாகிஸ்தானியரா? அமைச்சர் கருத்து

கோலாலம்பூர்: மலேசியாவில் 100,000 முதல் 150,000 பாகிஸ்தானியர்களை பாதுகாவல் பணிக்கு வரவழைக்கவிருப்பதாக வெளியான செய்தி குறித்து தனக்கு எதுவும் தெரியாது என்று மனிதவள அமைச்சர் எம்.குலசேகரன் கூறியுள்ளார்.

“அது பாகிஸ்தான் ஊடகச் செய்தி. பாதுகாப்பு குறித்த விவகாரம் என்பதால் அது உள்துறை அமைச்சின்கீழ் வரும். அதுபற்றி உள்துறை அமைச்சே முடிவெடுக்கும்,” என்றார் திரு குலசேகரன்.

பாகிஸ்தான் ஊடகம் ஒன்றில் வெளியான அந்தச் செய்தியைப் பகிர்ந்த முன்னாள் பிரதமர் நஜிப் ரசாக், மலேசிய ஊடகங்களில் அத்தகைய செய்தி எதுவும் வெளிவராத நிலையில் அது உண்மையா என்பதைத் தெளிவுபடுத்த வேண்டும் என்றும் அவர் கேட்டிருந்தார்.

மலேசியர்களுக்கு வேலை வாய்ப்புகள் குறைவாக உள்ளன என்ற செய்தியையும் மறுத்த திரு குலசேகரன், நாடு முழுவதும் 700,000 வேலைவாய்ப்புகள் உள்ளன என்றும் குறிப்பிட்டார்.


குடிபோதையில் காரோட்டிய பெண்; விபத்தில் இருவர் மரணம்

கெப்பாலா பாத்தாஸ்: மலேசியாவின் பினாங்கு மாநிலம், கெப்பாலா பாத்தாஸில் நேற்று அதிகாலை 2.30 மணியளவில் காரும் மோட்டார்சைக்கிளும் மோதிக்கொண்ட விபத்தில் மோட்டார்சைக்கிளில் சென்ற இளையர்கள் இருவரும் சம்பவ இடத்திலேயே உயிரிழந்தனர். காரோட்டிச் சென்ற 47 வயதுப் பெண் போதையில் இருந்ததாகச் சந்தேகிக்கப்படுகிறது. கார் மோதிய வேகத்தில் மோட்டார்சைக்கிள் தீப்பிடித்து எரிந்ததாக போலிஸ் துணை ஆணையர் நூர்சைனி முகம்மது நூர் தெரிவித்தார். கார் ஓட்டிச் சென்ற பெண்மணி நான்கு நாள் காவலில் வைக்கப்படுவார் என்றும் அவர் குறிப்பிட்டார்.

கடந்த ஞாயிறன்று இதேபோல போதையில் இருந்ததாகச் சந்தேகிக்கப்படும் ஆடவர் ஒருவர் ஓட்டிச் சென்ற கார் மோதி தொழிலக ஊழியர் ஒருவர் மாண்டார்; அவரின் மனைவி படுகாயமடைந்தார்.


ஓடும் காரிலிருந்து இரண்டு வயது குழந்தை நெடுஞ்சாலையில் தூக்கி எறியப்பட்ட  சம்பவம்:  ஓட்டுநர் கைது

ரெம்பாவ்: இரண்டு வயது குழந்தை காரிலிருந்து வீசப்பட்ட சம்பவம் தொடர்பாக அலட்சியமாக செயல்பட்ட மைவி காரின் ஓட்டுநர் சிறையில் அடைக்கப்பட்டுள்ளார்.

20 வயது ஓட்டுநருக்கு எதிரான அந்த ஆணையை நீதிமன்றம் வழங்கியதாக நெகிரி செம்பிலான் போக்குவரத்து அமலாக்கத் துறை அதிகாரி இப்ராஹிம் அப்துல் காதில் கூறினர்.

இதையடுத்து நேற்று மாலை 4.50 மணிக்கு கைது செய்யப்பட்ட அந்நபர், வரும் 14ஆம் தேதி வரை காவலில் இருப்பார் என்றும் அவர் தெரிவித்தார்.

செனவாங்கின் பிளஸ் நெடுஞ்சாலைப் பகுதியில் ஹோண்டா ஜாஸ் காரும் மைவி காரும் பந்தயத்தில் ஈடுபட்டபோது நிகழ்ந்த அந்த விபத்தையடுத்து, இரண்டு வயது குழந்தை சாலையில் தூக்கி வீசப்பட்டதாகவும் அவர் சொன் னார்.

பின்னால் வந்த லாரி ஓட்டுநர் அக்குழந்தையைக் காப்பாற்றி சிகிச்சைக்காக துங்கு ஜாபார் மருத்துவமனையில் சேர்த்தார்.

இச்சம்பவம் தொடர்பான 59 வினாடி காணொளி இணையத்தில் வேகமாகப் பரவி வருகிறது.


'மகாதீரின் தலைமைத்துவத்திற்கு கூட்டணிக் கட்சிகள் தொடர்ந்து ஆதரவு'

பக்கத்தான் ஹரப்பான் கூட்டணிக் கட்சிகள் அனைத்தும் மலேசியப் பிரதமர் மகாதீர் முகம்மதின் தலைமைத்துவத்திற்கு முழுமையாக ஆதரவளிப்பதாக பிகேஆர் கட்சித் தலைவர் அன்வார் இப்ராஹிம் தெரிவித்துள்ளார்.

எதிர்க்கட்சிக் கூட்டணியில் உள்ள ஒரு சில கட்சிகளின் நாடாளுமன்ற உறுப்பினர்கள் டாக்டர் மகாதீருக்கு ஆதரவு நல்க முற்படுவதாகக் கூறப்படுவதில் அர்த்தமில்லை என்றார் அவர்.

“டாக்டர் மகாதீருக்கு ஆதரவு அளிப்பதில் என்ன கூத்து நடக்கிறது என்று துணைப் பிரதமர் வான் அஸிஸா நேற்றுதான் (பிப்ரவரி 12) கேட்டார்.

“நாட்டின் ஏழாவது பிரதமராக டாக்டர் மகாதீருக்கு தொடர்ந்து ஆதரவு வழங்குவதில் எங்களது கடப்பாட்டில் எவ்வித மாற்றமும் இல்லை,” என்று திரு அன்வார் கூறினார்.

டாக்டர் வான் அஸிஸா வான் இஸ்மாயில், போர்ட் டிக்சன் தொகுதி நாடாளுமன்ற உறுப்பினரான திரு அன்வாரின் மனைவி.

டாக்டர் மகாதீருக்கு ஆதரவு தெரிவிக்க, எதிர்க்கட்சிகளில் உள்ள நாடாளுமன்ற உறுப்பினர்கள் சட்ட ரீதியான தீர்மானத்தில் கையெழுத்திட வைப்பதில் ஒரு சில கட்சிகள் முற்படுவது குறித்து தாமும் கேள்விப்பட்டிருப்பதாக திரு அன்வார் சொன்னார்.

“இதைச் செய்வதற்குப் பதிலாக, நாம் பொருளியலில் கவனம் செலுத்த வேண்டும். அரசாங்கம் அதைச் செய்ய நாம் அனுமதிக்க வேண்டும். மாறாக, அரசியல் விவகாரங்களில் ஈடுபட்டு அரசாங்கத்தை நாம் திசைதிருப்பக்கூடாது,” என்றார் அவர்.

எதிர்க்கட்சியின் கோரிக்கைக்கு எந்தவோர் அரசாங்கமும் அடிபணியக்கூடாது என்றார் அவர்.

இதற்கிடையே, வரும் 21ஆம் தேதி நடைபெறவுள்ள பக்கத்தான் ஹரப்பான் தலைமைத்துவ மன்றக் கூட்டத்தில், பிரதமர் பொறுப்பு மாற்றம் குறித்து முடிவெடுக்கப்படும் என்று திரு அன்வார் குறிப்பிட்டார்.

மேலும், தாம் பிரதமராக நீடிப்பதற்கு டாக்டர் மகாதீர் ஆதரவு திரட்டுவதாகக் கூறப்படுவதில் உண்மையில்லை என்று பிரதமரே தம்மிடம் கூறியதாகவும் திரு அன்வார் தெரிவித்தார்.

#தமிழ்முரசு #மலேசியா #அன்வார் #மகாதீர் #பிரதமர்


பக்கத்தான் ஹரப்பான் கூட்டணிக் கட்சிகள் ஆதரவு

போர்ட் டிக்சன்: பக்கத்தான் ஹரப்பான் கூட்டணிக் கட்சிகள் அனைத்தும் மலேசியப் பிரதமர் மகாதீர் முகம்மதின் தலைமைத்துவத்திற்கு முழுமையாக ஆதரவளிப்பதாக பிகேஆர் கட்சித் தலைவர் அன்வார் இப்ராஹிம் தெரிவித்துள்ளார்.

எதிர்க்கட்சிக் கூட்டணியில் உள்ள ஒரு சில கட்சிகளின் நாடாளுமன்ற உறுப்பினர்கள் டாக்டர் மகாதீருக்கு ஆதரவு நல்க அக்கட்சிகள் முற்படுவதாகக் கூறப்படுவதில் அர்த்தம் ஒன்றும் கிடையாது என்றார் அவர்.

“டாக்டர் மகாதீருக்கு ஆதரவு அளிப்பதில் என்ன கூத்து நடக்கிறது என்று துணைப் பிரதமர் வான் அஸிஸா நேற்றுதான் (புதன்கிழமை) கேட்டார்.

“நாட்டின் ஏழாவது பிரதமரான டாக்டர் மகாதீருக்கு தொடர்ந்து ஆதரவு வழங்குவதில் எங்களது கடப்பாட்டில் எவ்வித மாற்றமும் இல்லை,” என்று திரு அன்வார் கூறினார்.

டாக்டர் வான் அஸிஸா வான் இஸ்மாயில், போர்ட் டிக்சன் தொகுதி நாடாளுமன்ற உறுப்பினரான திரு அன்வாரின் மனைவியாவார். டாக்டர் மகாதீருக்கு ஆதரவு தெரிவிக்க, எதிர்க்கட்சிகளில் உள்ள நாடாளுமன்ற உறுப்பினர்கள் சட்ட ரீதியான தீர்மானத்தில் கையெழுத்திட வைப்பதில் ஒரு சில கட்சிகள் முற்படுவது குறித்து தாமும் கேள்விப்பட்டிருப்பதாக திரு அன்வார் சொன்னார்.

“இதைச் செய்வதற்குப் பதிலாக, நாம் பொருளியலில் கவனம் செலுத்த வேண்டும். அரசாங்கம் அதைச் செய்ய நாம் அனுமதிக்க வேண்டும். மாறாக, அரசியல் விவகாரங்களில் ஈடுபட்டு அரசாங்கத்தை நாம் திசைதிருப்பக்கூடாது,” என்றார் அவர்.

எதிர்க்கட்சியின் கோரிக்கைக்கு எந்தவோர் அரசாங்கமும் அடிபணியக்கூடாது என்றார் அவர்.


மகாதீரே பிரதமராக நீடிக்க 138 உறுப்பினர்கள் ஆதரவு என தகவல்

புத்ரஜெயா: மலேசியாவில் டாக்டர் மகாதீர் முகம்மது, முழு பதவிக் காலத்திற்கும் பிரதமராக சேவையாற்ற வேண்டும் என்று 138 நாடாளுமன்ற உறுப்பினர்கள் பிரமாணப் பத்திரங்களில் கையெழுத்திட்டு இருப்பதாகத் தகவல் வட்டாரங்கள் தெரிவித்துள்ளன.

இருந்தாலும் அப்படிக் கேட்டுக்கொள்ளும் பிரமாணப் பத்திரங் களை பக்கத்தான் ஹரப்பான் கூட்டணியைச் சேர்ந்த சில அமைச்சர்கள் இன்னமும் நிராகரித்து வருவதாக தகவல்கள் தெரிவிக்கின்றன.

மகாதீருக்கு ஆதரவாக கையெழுத்திட்டு உள்ள நாடாளுமன்ற உறுப்பினர்களின் எண்ணிக்கை பெரும்பான்மையைவிட அதிகமாக இருக்கிறது. 112 பேர் கையெழுத்திட்டால் பிரதமருக்குப் பெரும்பான்மை கிடைத்துவிடும். இன்னும் 10 பேர் மகாதீருக்கு ஆதரவாகக் கையெழுத்திட்டால் மூன்றில் இரண்டு பங்கு ஆதரவை அவர் பெற்றுவிடுவார் என்று ஒரு தகவல் வட்டாரம் குறிப்பிட்டது.

மலேசியாவில் 2018 மே மாதம் 14வது பொதுத் தேர்தல் நடந்தது. அதில் மகாதீர் கட்சியும் பிகேஆர் உள்ளிட்ட இதர கட்சிகளும் கூட்டாகப் போட்டியிட்டன. அப்போது ஓர் இணக்கம் ஏற்பட்டது. அதன்படி பிரதமராக பதவி ஏற்கும் டாக்டர் மகாதீர், பாதியிலேயே விலகிக்கொண்டு பிரதமர் பதவியை பிகேஆர் கட்சியின் தலைவரான அன்வார் இப்ராஹிமிடம் ஒப்படைக்க வேண்டும்.

ஆனால் இப்போது டாக்டர் மகாதீரே முழுப் பதவி காலத்திற்கும் பிரதமராக நீடிக்க வேண்டும் என்று பிரமாணப் பத்திரங்கள் தெரிவிப்பதாகக் கூறப்படுவது அந்த இணக்கத்திற்கு முரணானது என்பதைச் சிலர் சுட்டிக்காட்டுகிறார்கள்.

அத்தகைய பத்திரங்களில் கையெழுத்திட்டு இருக்கும் நாடாளுமன்ற உறுப்பினர்களில் பாஸ் கட்சியைச் சேர்ந்தவர்கள் 18 பேர். அன்வாரின் பிகேஆர் கட்சியைச் சேர்ந்தவர்கள் 26 பேர். அம்னோ உறுப்பினர்கள் 39 பேரில் 13 பேர் மகாதீருக்கு ஆதரவாகக் கையெழுத்திட்டு உள்ளனர். மற்ற 26 உறுப்பினர்களும் டாக்டர் மகாதீர் கட்சியைச் சேர்ந்தவர்கள் என்று தெரிவிக்கப்பட்டு உள்ளது.

டாக்டர் மகாதீருக்கு நெருக்கமானவர்கள் நாடாளுமன்ற உறுப்பினர்களை அணுகி அவர்களிடம் கையெழுத்து வாங்கி இருக்கிறார்கள் என்றும் ஆனால் இதில் டாக்டர் மகாதீருக்கு எந்தத் தொடர்பும் இல்லை என்றும் வேறு ஒரு தரப்பு குறிப்பிட்டது.

இதுகுறித்து தமக்கு எதுவும் தெரியாது என்று கூறிய பிரதமர், 138 பேரின் கையெழுத்தை வாங்கி

யது வியப்பாக இருக்கிறது என்றார்.


கோலாலம்பூர்:: டிஏபியின் சுரேஷுக்கு பிணை மறுப்பு

கோலாலம்பூர்: தமிழ் ஈழ விடுதலைப் புலிகள் இயக்கத்திற்கு ஆதரவு வழங்கியதாக குற்றஞ்சாட்டப்பட்டுள்ள டிஏபியின் மலாக்கா உறுப்பினர் வி.சுரேஷ்குமாருக்கு பிணை வழங்க உயர்நீதிமன்றம் மறுத்துவிட்டது. சொஸ்மா சட்டத்தின் 13வது விதியின் படி பிணை மறுக்கப்படுவதாக நீதிபதி சுட்டினார்.

சமூக வலைத்தளம் மூலம் ஆதரவு தெரிவித்த குற்றச்சாட்டை எதிர்நோக்கும் யு.எஸ். சுப்ராவுக்கும் இந்த வார தொடக்கத்தில் பிணை மறுக்கப்பட்டது.


மலேசியாவில் மேலும் இருவருக்கு கிருமித்தொற்று; எண்ணிக்கை 21 ஆனது

மலேசியாவில் மேலும் இருவருக்கு கொரோனா கிருமித்தொற்று இருப்பது உறுதிசெய்யப்பட்டுள்ளதையடுத்து, அங்கு பாதிக்கப்பட்டோரின் எண்ணிக்கை 21ஆக உயர்ந்துள்ளதாக மலேசிய சுகாதார அமைச்சு இன்று (பிப்ரவரி 15) தெரிவித்தது.

புதிதாக கிருமிதொற்று உறுதிசெய்யப்பட்ட இருவரும் சீன நாட்டவர். அவர்களில் ஒருவர் 27 வயதான ஆடவர் என்றும் மற்றவர் 32 வயதான பெண் என்றும் தெரிவிக்கப்பட்டது.

சீனாவின் குவாங்ஸு பகுதியைச் சேர்ந்த வர்த்தகரான அந்த ஆடவர், நேற்று புக்கிட் காயு ஹிதாம் குடிநுழைவு வழியாக மலேசியாவுக்குள் நுழையும்போதே அவருக்கு உடல் நலக்குறைவு இருந்தது.

தொடர்ந்து மேற்கொண்ட சோதனையில் கிருமி தொற்றியிருப்பது உறுதி செய்யப்பட்டது. அவர் கெடாவில் உள்ள மருத்துவமனையில் அனுமதிக்கப்பட்டுள்ளார்.

அந்த 32 வயது பெண்மணி மலேசியாவில் வசிப்பவர். ஆனால், அவர் கடந்த மாதம் 22 முதல் 30ஆம் தேதி வரை குடும்பத்தாரைப் பார்க்க சீனாவுக்குச் சென்றிருந்தார். அங்கிருந்து திரும்பிய அவருக்கு கிருமித்தொற்று பாதிப்பு உறுதிசெய்யப்பட்டது.

கிருமித்தொற்று கண்ட 21 பேரில் 15 பேர் சீன நாட்டவர்; 6 பேர் மலேசியர்கள். அதில் 7 சீன நாட்டவர் சிகிச்சைக்குப் பிறகு மருத்துவமனையிலிருந்து வீடு திரும்பிவிட்டனர்.

இதற்கிடையே, ஹுபெய் மாகாணத்தில் சிக்கித் தவிக்கும் தமது குடிமக்களை நாட்டுக்கு அழைத்து வருவதற்கான பணிகளில் மலேசியா இறங்கியுள்ளது. சுமார் 100 மலேசியர்கள் மற்றும் அவர்களது குடும்பத்தார் இந்த இரண்டாவது விமானத்தில் மலேசியாவுக்கு அழைத்துவரப்படுவர் என்றுஎதிர்பார்க்கப்படுகிறது.

#தமிழ்முரசு #கொரோனா #மலேசியா
 .


பத்துமலை விவகாரம்; மலேசிய குடிநுழைவுத் துறை எச்சரிக்கை

கொம்பாக்: பத்து மலையில் சட்ட விரோதக் குடியேறிகளுக்கு எதிராக குடிநுழைவுத் துறை அதிகாரிகள் நடவடிக்கை எடுத்தனர்.

அப்போது கடும் எதிர்ப்பு கிளம்பியது. இதனை சுட்டிக்காட்டியுள்ள குடிநுழைவுத் துறை, தங்களுடைய கடமையை செய்யவிடாமல் அதிகாரி களைத் தடுத்தவர்கள் மீது நடவடிக்கை எடுக்க தயங்க மாட்டோம் என்று எச்சரித்துள்ளது.

இந்த விவகாரம் தொடர்பில் காவல் துறையிடம் சிலாங்கூர் குடிநுழைவுத் துறை புகார் அளிக்க இருப்பதாகவும் குடிநுழைவுத் துறைஇயக்குநர் ஜெனரல் கைருல் சைமி தாவூத் தெரிவித்தார்.

சட்டவிரோதக் குடியேறிகளுக்கு அடைக்கலம் கொடுத்தவர்களின் எதிர்ப்புகளால் மிரண்டுவிடவில்லை. சம்பவத்தின்போது தேவையில்லாத பிரச்சினைகள் ஏற்பட்டு நிலைமை மோசமடைய விரும்பவில்லை என்றும் அவர் சொன்னார்.

இம்மாதம் 14ஆம் தேதி வெள்ளிக்கிழமை அன்று இந்தியா, பாகிஸ்தான் ஆகிய நாடுகளில்இருந்து வந்துள்ள சிலர் சட்டவிரோத வர்த்தகங்களில் ஈடுபடுவதாக தகவல் கிடைத்ததைத் தொடர்ந்து அதிகாரிகள் நடவடிக்கை எடுத்தனர்.

அப்போது அதிகாரிகளை சூழ்ந்து ஒரு கும்பல் கூச்சலிட்டதாகக் கூறப்படுகிறது. ஒரு கட்டத்தில் அதிகாரிகளுக்கும் கும்பலுக்கும் இைடயே தள்ளுமுள்ளு ஏற்பட்டதால் நிலைமை மோசமானது. இதனால் அதிகாரிகளின் பாதுகாப்பை உறுதி செய்ய சிறப்பு பாதுகாப்புப் பிரிவு வரவழைக்கப்பட்டது.

இந்த நிலையில் சம்பவம் குறித்து இதுவரை எந்தப் புகாரும் வரவில்லை என்று கொம்பாக் போலிசார் தெரிவித்தனர்.

ஆனால் விசாரித்து, குற்றச் செயல் கும்பலின் வேலையாக இருந் தால் கடுமையான நடவடிக்கை எடுக்கப்படும் என்று உதவி ஆணையர் அரிஃபாய் டராவே கூறினார்.


சொத்து விவரம்; மலேசிய எம்பிக்களுக்கு சிக்கல்

பெட்டாலிங் ஜெயா: மலேசியாவில் கீழவை சபாநாயகரிடம் சொத்து விவரங்களை வெளியிடாத எம்பிக்களுக்கு கூடுதல் அபராதம் விதிக்கப்படும் என்று அறிவிக்கப்பட்டுள்ளது.

தற்போது ஆயிரம் வெள்ளி வரை அபராதம் விதிக்கப்படுகிறது.

ஆனால் இந்த அபராதத் தொகை 100,000 ரிங்கிட் வரை அதிகரிக்க அரசாங்கம் திட்டமிட்டு வருகிறது.

அபராதத் தொகை மட்டுமல்லாமல் நாடாளுமன்ற விதிமுறைகளை மீறினால் அவையிலிருந்து இடைநீக்கம் செய்யவும் வாய்ப்பு உள்ளது.

அபராதம் அதிகரிக்கும் திட்டத்தை நாடாளுமன்ற நாயகர் முஹமட் அரிஃப் முஹமட் யூசோப் உறுதி செய்துள்ளார். அபராதத் தொகையை குழு விரைவில் முடிவு செய்யும் என்றும் அவர் சொன்னார். “எந்த அளவுக்கு அபராதத்தை உயர்த்தலாம் என்பது பற்றி இன்னமும் முடிவு செய்யப்படவில்லை,” என்றார் அவர்.


‘நஜிப், ரோஸ்மாவின் முறைகேடுகளை வெளிச்சத்துக்குக் கொண்டு வரப்போவதாக வர்த்தகர் மிரட்டினார்’

கோலாலம்பூர்: சர்சைக்குரிய சரவாக் சூரிய சக்தி திட்டத்தில் நிகழ்ந்த முறைகேடுகளில் மலேசியாவின் முன்னாள் பிரதமர் நஜிப் ரசாக்கிற்கும் அவரது மனைவி ரோஸ்மா மன்சூருக்கும் இருந்த பங்கை வெளிச்சத்துக்குக் கொண்டு வரப்போவதாக வர்த்தகர் ஒருவர் மிரட்டியதாக மலேசிய உயர் நீதிமன்றத்தில் நேற்று தெரிவிக்கப்பட்டது.

சூரிய சக்தித் திட்டத்துக்கான ஒப்பந்தம் தமக்குக் கிடைக்காவிடில் முறைகேடுகள் பற்றி புகார் செய்யப்போவதாக ஜெபாக் ஹோல்டிங்ஸ் நிறுவனத்தின் வர்த்தகப் பங்காளியான திரு ராயன் ரட்ஸ்வில் அப்துல்லா ரோஸ்மாவை மிரட்டியதாக வழக்கு விசாரணையின் ஆறாவது சாட்சியான கல்வி அமைச்சின் முன்னாள் தலைமைச் செயலாளர் டாக்டர் மதினா முகம்மது நேற்று கூறினார்.

மலேசியாவின் பிரதமராக நஜிப் பதவி வகித்தபோது இந்தச் சம்பவம் நிகழ்ந்ததாக அவர் தெரிவித்தார்.

சராவாக்கில் உள்ள பள்ளிகளுக்கு சூரிய சக்தி சாதனங்களை வழங்குவதற்கான ஒப்பந்தத்தை ஜெபாக் ஹோல்டிங்ஸ் நிறுவனம் பெற உதவி செய்ததற்காக ரோஸ்மாவுக்கு 6.5 மில்லியன் ரிங்கிட் கிடைத்ததாக அரசாங்க வழக்கறிஞர்கள் குற்றம் சாட்டியுள்ளனர்.

ரோஸ்மா மீது மூன்று ஊழல் குற்றச்சாட்டுகள் பதிவாகி உள்ளன. இந்த ஊழல் குற்றங்கள் 2016, 2017 ஆண்டுகளில் நிகழ்ந்ததாகக் கூறப்படுகிறது.

தம்மீது சுமத்தப்பட்ட குற்றச்சாட்டுகளை ரோஸ்மா மறுத்துள்ளார். நஜிப் உத்தரவிடாமல் இருந்திருந்தால் ஜெபாக் ஹோல்டிங்ஸ் நிறுவனத்தின் விண்ணப்பத்துக்குக் கல்வி அமைச்சு ஒப்புதல் அளித்திருக்காது என்றார் டாக்டர் மதினா.


போதைப்பொருள் பறிமுதல்;  நால்வர் கைது

கோலாலம்பூர்: மலேசியத் தலைநகர் கோலாலம்பூரில் கூட்டுரிமை வீடு ஒன்றில் போதைப்பொருள் உற்பத்தி செய்யப்படுவதாக தகவலறிந்து விரைந்த போலிசார் அங்கிருந்த நால்வரைக் கைது செய்தனர்.

அதுமட்டுமல்லாது, போதைப்பொருள் பறிமுதல் செய்யப்பட்டது. கைதானவர்களில் இருவர் தைவானியர்கள்.

சீனா நாட்டவர் ஒருவரும் மலேசியர் ஒருவரும் கைது செய்யப்பட்டனர்.


சரவாக்கில் மேலும் ஐவருக்கு கிருமித்தொற்று  பரிசோதனை

மலேசியாவின் சரவாக்கில் கொவிட்-19 எனப்படும் கொரோனா கிருமித்தொற்று பாதிப்புக்காக மேலும் ஐவர் பரிசோதனைக்கு உட்படுத்தப்படுவதாகத் தெரிவிக்கப்பட்டது.

அனைத்து நோயாளிகளும் சரவாக் பொது மருத்துவமனையில் அனுமதிக்கப்பட்டிருப்பதாக சரவாக் பேரிடர் நிர்வாகக் குழுவின் அலுவலகம் தெரிவித்தது.

இதனையடுத்து, சரவாக்கில் கொரோனா கிருமித்தொற்றால் பாதிக்கப்பட்ட சந்தேகத்தில் மொத்தம் 97 பேர் பரிசோதனைக்கு உட்படுத்தப்பட்டுள்ளதாகத் தெரிவிக்கப்பட்டது.

அவர்களில் 74 பேர் மலேசியர்கள்; 20 பேர் சீன நாட்டவர்; ஒரு இந்தோனீசியர்; ஒரு கனடியர்; ஒரு தாய்லாந்து நாட்டவர்.

நிலம், கடல், வான் வழியாக சரவாக்குக்குள் வந்த சுமார் 119,000 பேரை கிருமித்தொற்று அறிகுறிகளுக்காக சரவாக் சுகாதாரத் துறை பரிசோதித்துள்ளது.

இதுவரை சரவாக்கில் யாருக்கும் கிருமித்தொற்று ஏற்படவில்லை என்று தெரிவிக்கப்பட்டது.

#தமிழ்முரசு #சரவாக் #கொரோனா


மலேசியா: அடுக்குமாடி கட்டடம் கட்ட எதிர்ப்பு

கோலாலம்பூர்: மலேசியாவின் ஜாலான் அப்துல்லாவில் கட்டப்படவுள்ள 32 மாடி கட்டடம் ஏற்கெனவே அங்கிருக்கும் தங்கள் வீடுகளுக்கு சேதத்தை ஏற்படுத்தக்கூடும் என்று அப்பகுதி குடியிருப்பாளர்கள் நேற்று ஆர்ப்பாட்டத்தில் ஈடுபட்டனர்.

1930களில் கட்டப்பட்ட தங்களது குடியிருப்புகளுக்கு புதிய அடுக்குமாடி கட்டடத்தால் பாதிப்பு ஏற்படலாம் என்றார் குடியிருப்பாளரான

டி.க்ஷர்மினி. மேலும் இந்த திட்டம் தொடர்பாக குடியிருப் பாளர்களுடன் பேச்சுவார்த்தை நடத்தப்படவில்லை என்றும் கூறினார்.

"இந்த நிலத்தை தற்போது ஆக்கிரமித்துள்ள குத்தகைதாரர்கள் இந்த ஆண்டு ஏப்ரல் மாதத்திற்குள் காலி செய்யப்போவதாக எங்களிடம் கூறியபோதுதான் இந்த திட்டத்தைப் பற்றி எங்களுக்குத் தெரிந்தது," என்றார் க்ஷர்மினி.


‘வூஹானிலிருந்து அழைத்து வரப்பட்ட மலேசியர்களுக்கு கிருமித்தொற்று இல்லை’

புத்ரஜெயா: சீனாவின் வூஹானில் இருந்து விமானத்தில் அழைத்து வரப்பட்ட 105 மலேசியர்களுக்கு கொவிட்-19 நோய்த்தொற்று இல்லை என்பது உறுதி செய்யப்பட்டுள்ளதாக துணைப் பிரதமர் வான் அஸிஸா வான் இஸ்மாயில் தெரிவித்துள்ளார்.

நெகிரி செம்பிலான் நீலாயில் உள்ள பந்தர் என்ஸ்டெக்கில் உள்ள தனிமைப்படுத்தப்பட்ட நிலையத்திலிருந்து அவர்கள் நேற்று பிற்பகல் 2 மணிக்குப் பிறகு வெளியேற்றப்படுவதாக துணைப் பிரதமர் தெரிவித்தார்.

சீனாவின் வூஹான் நகரிலிருந்து மலேசியர், அவர்களது உறவினர்கள் என 107 பேரை கடந்த 4ஆம் தேதி மலேசிய அரசாங்கம் தனி விமானம் மூலம் அழைத்து வந்தது. பரிசோதனையில் கிருமித் தொற்று இல்லாதது உறுதி செய்யப்படாத இருவர் கோலாலம்பூர் மருத்துவமனையில் சிகிச்சைக்காக சேர்க்கப்பட்டனர்.

இதற்கிடையே சரவாக்கில் ஐந்து பேருக்கு கொவிட்-19 கிருமித் தொற்றுக்கான அறிகுறிகள் இருப்பதாக மாநில பேரிடர் நிர்வாகக் குழு கூறியுள்ளது.


மிரட்டி $1 மி. பறித்ததாக மலேசிய போலிஸ் அதிகாரிகள் நால்வர் கைது

வரத்தகர் ஒருவரை மிரட்டி அவரிடமிருந்து 3 மில்லியன் ரிங்கிட் ($1 மில்லியன்) பறித்தாகக் கூறப்படும் நான்கு போலிஸ் அதிகாரிகளைக் கைது செய்துள்ளதாக மலேசிய போலிஸ் படைத் தலைவர் அப்துல் ஹமீது பாடோர் தெரிவித்துள்ளார்.

கோலாலம்பூருக்கு அருகில் உள்ள செராஸ் வட்டாரத்தில் போதைப்பொருள் உற்பத்தி செய்யும் இடம் ஒன்று இருப்பதைக் கண்டும் காணாமல் இருக்க அந்த வர்த்தகரிடம் அந்த போலிஸ் அதிகாரிகள் பணம் கேட்டு மிரட்டியதாகக் கூறப்படுகிறது.

போலிஸ் அதிகாரிகள் மீதான குற்றம் நிரூபிக்கப்பட்டால் அவர்கள் மீது கடுமையான நடவடிக்கை எடுக்கப்படும் என்றார் திரு அப்துல் ஹமீது.

37, 38 வயதுகளில் இருக்கும் அந்த நான்கு போலிசாரும் சுமார் 12 ஆண்டுகள் போலிஸ் துறையில் பணியாற்றியவர்கள் என்று கூறப்பட்டது. அவர்களில் ஒருவர் இன்ஸ்பெக்டர், இருவர் துப்பறியும் காப்பொரல்கள், மற்றொருவர் கடுமையான குற்றங்களைக் கையாளும் சிலாங்கூர் குற்றவியல் விசாரணைத் துறையில் பணிபுரியும் கார்ப்பொரல் என்று 'மலேய் மெயில்' செய்தி வெளியிட்டது. அவர்கள் நால்வரும் ஷா அலாமில் உள்ள சிலாங்கூர் போலிஸ் தலைமையகத்தில் நேற்று (பிப்ரவரி 18) காலை 9.45 மணியளவில் தடுத்து வைக்கப்பட்டிருந்ததாக தகவல்கள் தெரிவித்தன.

அந்த போலிஸ் அதிகாரிகள் பெற்றுக்கொண்ட 3 மில்லியன் ரிங்கிட் தொகை இன்னும் மீட்கப்படவில்லை என்று திரு அப்துல் ஹமீது கூறினார்.

#மலேசியா #போலிசார் #மிரட்டி பணம் பறிப்பு #தமிழ்முரசு


MH370: விளக்கமளிக்க கிட் சியாங் வலியுறுத்தல்

புத்ராஜெயா: MH370 மலேசிய ஏர்லைன்ஸ் விமானம் 2014ஆம் ஆண்டில் 239 பேருடன் காணாமல் போனது. அந்த விமானத்தின் விமானி தற்கொலை செய்துகொண்டது மட்டுமல்லாது விமானத்தில் இருந்த அனைவரின் மரணத்துக்கும் காரணமாக இருந்ததாக மலேசியாவின் அப்போதைய அரசாங்கம் கூறியது.

அப்போது மலேசியாவின் பிரதமராக நஜிப் ரசாக் பதவி வகித்தார் என்பது குறிப்பிடத்தக்கது.

இந்நிலையில், MH370 காணாமல் போனது தொடர்பாக ஸ்காய் நியூஸ் விளக்கப்படம் ஒன்றை நேற்றும் இன்றும் இரு பாகங்களாக வெளியிடுகிறது. அதில் விமானம் காணாமல் போனது தொடர்பான புதிய தகவல்கள் வெளியிடப்படுவதாக தெரிவிக்கப்பட்டது.

விமானம் காணாமல் போனவுடன் விமானி தற்கொலை செய்து மற்றவர்களின் மரணத்துக்குக் காரணமாகயிருந்ததாக விசாரணை தொடங்குவதற்கு முன்பே அப்போதைய மலேசிய அரசாங்கம் கூறியதை ஆஸ்திரேலியாவின் முன்னாள் பிரதமர் டோனி அபட் விளக்கப்படத்தில் கூறியுள்ளதாக மலேசியாவின் ஜனநாயக செயல் கட்சியின் மூத்த உறுப்பினரும் ஆலோசகருமான லிம் கிட் சியாங் தெரிவித்தார். இதுகுறித்து அம்னோ தலைமையிலான அப்போதைய மலேசிய அரசாங்கத்தின் உயர்நிலை தலைவர்கள் விளக்கம் அளிக்க வேண்டும் என்று திரு லிம் கூறியுள்ளார். இதற்கிடையே, விமானம் காணாமல் போனதற்கு விமானிதான் காரணம் என்பதை நிரூபிக்க உறுதியான ஆதாரங்கள் இல்லை என்று நஜிப் நேற்று தெரிவித்தார்.


மலேசிய கல்வியாளர், எழுத்தாளர்  கே.எஸ்.மணியம் மறைவு

மலேசியாவின் கல்வியாளரும் எழுத்தாளருமான கே.எஸ்.மணியம் (சுப்பிரமணியம் கிருஷ்ணன்) நேற்று (பிப்ரவரி 19) புதன்கிழமை பிற்பகலில் மலாயா பல்கலைக்கழக மருத்துவமனையில் இயற்கை எய்தினார்.

அவருக்கு வயது 78. புற்றுநோய் காரணமாக அவர் உயிரிழந்ததாகக் கூறப்பட்டது.

கெடாவிலுள்ள பெடோங் கெனும் கிராமத்தில் 1942ஆம் ஆண்டு பிறந்தவர் திரு மணியம்.

சிறுகதைகள், கவிதைகள், நாவல்கள் போன்ற பல பரிமாணங்களில் எழுதிய திரு மணியம், மலேசிய இந்தியர் சமூகத்தைப் பற்றி தமது படைப்புகளில் எழுதினார்.

அவரது படைப்புகள் ஆங்கிலத்தில் இருந்தன. மலேசிய இந்தியர்களிடையே நன்கு அறியப்பட்ட எழுத்தாளராகத் திகழ்ந்தார் திரு மணியம்.

தமது 22வது வயதில் முதல் படைப்பை வெளியிட்ட திரு மணியம், தென்கிழக்கு ஆசியாவில் எழுத்தாளர்களை அங்கீகரிக்கும் 'ராஜா ராவ்' விருதை வென்றவராவார்.

அவரது ஆங்கில எழுத்துகளையும் படைப்புகளையும் மலேசிய இலக்கியக் குழு ஒன்று தமிழில் மொழிபெயர்த்தது.

திரு கே.எஸ்.மணியத்தின் படைப்புகளை எழுத்தாளர் விஜயலட்சுமி தமிழ்ச் சூழலில் அறிமுகப்படுத்தினார்.

#மலேசியா #KSManiyam #தமிழ்முரசு


‘அன்வாருக்காக ஆதரவாளர்கள் ஆர்ப்பாட்டத்தில் ஈடுபடக்கூடும்’

மலேசிய பிகேஆர் கட்சித் தலைவர் அன்வார் இப்ராஹிம் வரும் மே மாதத்திற்குள் பிரதமராக பதவியேற்காவிட்டால், அவரது ஆதரவாளர்கள் வீதிகளில் இறங்கி ஆர்ப்பாட்டத்தில் ஈடுபடக்கூடும் என்கிறது தகவல்கள் தெரிவிக்கின்றன.

இந்த விஷயத்தில் இனியும் தாமதம் இருக்கக்கூடாது என்கின்றர் ஒட்டாய் சீர்திருத்தம் 1998 என்று அழைக்கப்படும் அன்வர் ஆதரவு குழுவினர்.

“மகாதீர் முகம்மது இரண்டு ஆண்டுகள் பிரதமராக இருக்க வேண்டும் என்பது ஒப்பந்தம். இந்த ஒப்பந்தத்திற்கு மரியாதையளிக்க வேண்டும்,” என்றார் குழுவின் செயலாளர் அப்துல் ரசாக் இஸ்மாயில் தெரிவித்தார்.

அப்துல் ரசாக்கின் கருத்துப்படி, தலைமைத்துவத்தை எப்போது அன்வாரிடம் ஒப்படைப்பார் என்று மகாதீரும் ஆவணம் ஒன்றில் கையெழுத்திட வேண்டும் என்று அன்வார் ஆதரவு குழு விரும்புவதாக தெரிகிறது.

“ஏற்கெனவே ஒப்புக்கொண்ட படி மே மாத தலைமை மாற்றத்திற்கான தேதி உறுதி செய்யப்படும்,” என்றார் அவர்.

இதற்கிடையே, இன்று நடைபெறவுள்ள நம்பிக்கைக் கூட்டணி தலைவர்கள் சந்திப்புக் கூட்டத்தில் பிரதமர் மகாதீர் முகம்மது, அன்வார் இப்ராகிமுடன் அதிகாரத்தை மாற்றுவதற்கான தேதியை நிர்ணயிக்க வேண்டுமென்று சிலாங்கூர் பிகேஆர் இளைஞர் அணி அழைப்பு விடுத்துள்ளது.

மகாதீர் பதவியில் நீடிக்க விரும்பும் நாடாளுமன்ற உறுப்பினர்களிடையே சத்தியப்பிரமாணம் இருப்பதாகக் கூறப்படுவதால் அதிகார மாற்றம் குறித்த விவாதம் தீவிரமடைந்துள்ளது.

எவ்வாறாயினும், நவம்பரில் நடக்க இருக்கும் ஆசிய பசிபிக் பொருளாதார ஒத்துழைப்பு (ஏபெக்) உச்சிநிலை மாநாட்டிற்குப் பிறகு தாம் பதவி விலகுவதற்கான தனது உறுதிப்பாட்டை மகாதீர் ஏற்கெனவே வெளிப்படுத்தியுள்ளார்.

#மலேசியா #அன்வார் #மகாதீர் #தமிழ்முரசு


ஜோகூரில் வர்த்தகம் பாதிப்பு

ஜோகூர் பாரு: சிங்கப்பூரர்கள் செல்வது குறைந்துள்ளதால் ஜோகூரில் வர்த்தகம் பாதிக்கப்பட்டுள்ளதாகக் கூறப்படுகிறது.

கிருமித்தொற்றை அடுத்து சிங்கப்பூரில் இருந்து ஜோகூர் செல்வோரின் எண்ணிக்கையும் அங்கிருந்து இங்கு வருவோரின் எண்ணிக்கையும் குறைந்துள்ளது.

வழக்கமாக நாள்தோறும் மாலை 5 மணிக்குக் கடற்பாலம் அதிக நெரிசலாக இருக்கும். ஆனால், நேற்று முன்தினம் மாலையில் அங்கு கூட்டமே இல்லாமல் காற்றாடியதைக் காண முடிந்தது என்று ‘தி ஸ்டார்’ செய்தி கூறுகிறது.

கடந்த மாதத்தில் இருந்தே சிங்கப்பூர் வாடிக்கையாளர்களின் எண்ணிக்கை குறைந்துவிட்டதாக ஜோகூர் வர்த்தகர்கள் சொல்கின்றனர்.

துணிக்கடையில் உதவியாளராகப் பணியாற்றும் குமாரி வி.லாவண்யா, 20, கடந்த இரு வாரங்களில் விற்பனை 60% சரிந்துவிட்டதாகக் குறிப்பிட்டார்.

“ஒரு வாரத்திற்குக் குறைந்தது 50 சிங்கப்பூரர்கள் எங்கள் கடைக்கு வந்து செல்வது வழக்கம். இப்போது மூன்று பேர் வந்தாலே பெரிய விஷயமாக உள்ளது,” என்றார் அவர்.

அதேபோல, சிங்கப்பூரர்கள் வருவது குறைந்துபோனதால் ஹோட்டல் துறையும் பாதிக்கப்பட்டுள்ளது என்றார் மலேசிய ஹோட்டல்கள் சங்கத்தின் ஜோகூர் மாநிலத் தலைவர் யிவோன் லோ.

“தொடக்கத்தில், சீனச் சுற்றுப்பயணிகளே பெரும்பாலும் முன்பதிவுகளை ரத்து செய்தனர். இப்போது, குறிப்பிடத்தக்க எண்ணிக்கையிலான சிங்கப்பூரர்களும் தங்களது முன்பதிவுகளை ரத்து செய்து வருகின்றனர்,” என்றார் திரு யிவோன்.

இம்மாதம் 8ஆம் தேதியில் இருந்து மட்டும் 4,695 ஹோட்டல் முன்பதிவுகள் ரத்து செய்யப்பட்டுள்ளதாக அவர் குறிப்பிட்டார்.


வூஹானில் ஜோ லோ

கோலாலம்பூர்: மலேசியாவின் 1எம்டிபி முறைகேடு வழக்கில் தேடப்பட்டு வரும் நிதியாளர் ஜோ லோ, வூஹானில் தென்பட்டதை போலிசார் கண்டதாக மலேசிய போலிஸ் தலைவர் அப்துல் ஹமீத் படோர் தெரிவித்து இருக்கிறார். இருப்பினும், கொரரோனா கிருமித்தொற்று காரணமாக அந்நகரம் முடக்கப்படுவதற்கு முன்பே ஜோ லோ அங்கிருந்து வெளியேறிவிட்டாரா என்பது தெளிவாகத் தெரியவில்லை.


கோத்தா கினபாலு: விளையாட்டு துப்பாக்கியைப் பயன்படுத்தி தானம் கேட்ட சிறுவனின் கைகளில் விலங்கிட்ட போலிஸ் அதிகாரி மீது நடவடிக்கை எடுக்கப்படும் என்று போலிஸ் உயர் அதிகாரி உறுதி அளித்துள்ளார்.

புதன்கிழமை காலை 10.36 மணியளவில் தாமான் அமான் ஜெயா, பண்டார் ஸ்ரீ பெர்டானா போக்குவரத்து சமிக்ஞை விளக்கில், உதவி கேட்கும் போது ஒரு சிறுவன் விளையாட்டு துப்பாக்கியை உபயோகித்தது குறித்து சமூக ஊடகங்களில் வெளியிட்டதை அடுத்து அச்சிறுவனையும் அவனோடு தொடர்புடைய 14 பேரையும் லாஹாட் டத்து போலிசார் கைது செய்தனர். அத்துப்பாக்கியை அவனது அம்மா வாங்கிக் கொடுத்ததாக விசாரணையில் தெரிய வந்தது.


வேலையிலிருந்து நீக்கியதற்காக காரை கொளுத்திய ஆடவர்

மலேசியாவின் சிபுவில் உள்ள செம்பனைத் தோட்டத்தில் வேலைக்கு அமர்த்தப்பட்டிருந்த இந்தோனீசிய ஆடவரை அவரது முதலாளி வேலையிலிருந்து நீக்கியதையடுத்து, அவர் சென்றுகொண்டிருந்த பலபயன் காரி ஒன்றிற்கு தீ வைத்த சம்பவம் நேற்று (பிப்ரவரி 20) நிகழ்ந்தது.

மனநலம் பாதிக்கப்பட்ட அந்த இந்தோனீசிய ஆடவரை வீட்டில் கொண்டுபோய் விடுவதற்காக அவரை ஏற்றிக்கொண்டு, இந்தோனீசியாவில் பதிவுசெய்யப்பட்டிருந்த அந்த கார் சென்றது. காரை ஓட்டிச் சென்றவரும் இந்தோனீசியாவைச் சேர்ந்தவர் என்று கூறப்பட்டது.

அவரது மனநலப் பிரச்சினையைக் காரணம் காட்டி முதலாளி அவரை வேலையிலிருந்து நீக்கினார். இதனால் வெகுண்ட அந்த ஆடவர், தீக்குச்சியை உரசி காரில் போட்டதில் தீப்பற்றிக்கொண்டதாகத் தெரிவிக்கப்பட்டது.

விசாரணைக்காக அந்த ஆடவர் தடுத்து வைக்கப்பட்டுள்ளதாக போலிசார் தெரிவித்தனர்.

சிபுவின் சரிக்கெய் தீயணைப்பு நிலையத்தைச் சேர்ந்த 11 வீரர்கள் தீயணைப்பு பணியில் ஈடுபடுத்தப்பட்டதாக் அந்த நிலையத்தின் தலைவர் மஹ்முதின் நருதீன் கூறினார்.

தீயை அணைக்க சுமார் 25 நிமிடங்கள் பிடித்ததாகக் கூறிய அவர், வாகனம் முற்றிலும் தீக்கிரையாகிவிட்டது என்றார். இந்தச் சம்பவத்தில் யாருக்கும் காயமில்லை.

#மலேசியா #இந்தோனீசியர் #காருக்கு தீ #தமிழ்முரசு


முகக்கவசங்களுக்கு மலேசியாவிலும் தேவை அதிகரிப்பு

உள்ளூர் மக்களுக்கு போதிய அளவில் முகக்கவசங்கள் இருப்பது உறுதி செய்யப்படும் என்று மலேசிய அரசாங்கம் அறிவித்திருந்தது.

இருப்பினும், மலேசியாவில் கடந்த இரண்டு வாரங்களாக முகக்கவசங்கள் விநியோகம் கிடைக்கவில்லை என்று மருந்தாளர்கள் கூறியுள்ளனர்.

உள்ளூர் முகக்கவச தயாரிப்பாளர்கள் நாள் ஒன்றுக்கு 400,000 முகக்கவசங்களை உற்பத்தி செய்ய வேண்டும் என்று மலேசிய உள்நாட்டு வர்த்தக, பயனீட்டாளர் விவகார அமைச்சர் சைஃபுதின் நசுசோன் இஸ்மாயில் இம்மாதம் 7ஆம் தேதி கேட்டுக்கொண்டார்.

மலேசியாவில் கட்டுப்படுத்தப்பட்ட பொருளாக முகக்கவசங்கள் விற்கப்படுகின்றன. சாதாரண முகக்கவசங்கள் தலா 80 மலேசிய காசுக்கும் N95 முகக்கவசங்கள் தலா 6 ரிங்கிட்டுக்கும் விற்கப்படுகின்றன.

“சமூக மருத்துக் கடைகளில் குறிப்பாக சாபா, சரவாக், கிராமப்புறக் கடைகளில் மக்கள் அதிகமான அளவில் முகக்கவசங்கள் வாங்கிக் குவிப்பதால் அங்கு அவற்றுக்குத் தட்டுப்பாடு நிலவுகிறது. சீனா, ஹாங்காங், சிங்கப்பூர் போன்ற நாடுகளில் முகக்கவசங்களுக்கு அதிக விலை கிடைப்பதால் உள்ளூர் உற்பத்தியாளர்கள் முகக்கவசங்களை அந்த நாடுகளுக்கு ஏற்றுமதி செய்யவே விரும்புகின்றன.

“உள்ளூர் உற்பத்தியாளர்கள் மலேசிய மக்களின் பயன்பாட்டுக்கு முக்கியத்துவம் கொடுத்து முகக்கவசங்களைச் சேமித்து வைப்பதற்கு அரசாங்கம் அவர்களைக் கேட்டுக்கொள்ள வேண்டும்,” என்று மலேசிய மருந்தியல் சங்கத்தின் தலைவர் அம்ராஹி புவாங் தெரிவித்தார்.

#மலேசியா #முகக்கவசம் #தட்டுப்பாடு #தமிழ்முரசு


எல்டிடிஇக்கு ஆதரவு: குற்றச்சாட்டு மீட்பு

கோலாலம்பூர்: ‘எல்டிடிஇ’ எனப்படும் தமிழீழ விடுதலைப் புலிகளுக்கு ஆதரவாக இருந்ததன் தொடர்பில் 12 பேர் மீது பதிவாகியிருந்த குற்றச்சாட்டுகளை மலேசியா நேற்று மீட்டுக்கொண்டது.

ஆளும் கூட்டணி கட்சியான பக்கத்தான் ஹரப்பானைச் சேர்ந்த இரு தலைவர்கள் உட்பட அந்த 12 பேரும் ‘எல்டிடிஇ’க்கு ஆதரவாக இயங்கியதன் பேரில் சென்ற ஆண்டு கைது செய்யப்பட்டனர்.

பயங்கரவாத அமைப்பு என்று கூறப்படும் ‘எல்டிடிஇ’க்காக இவர்கள் நிதி திரட்டியதாகவும் கூறப்பட்டது. இந்நிலையில் குற்றம் சாட்டப்பட்டவர்களில் அறுவர் 2014ஆம் ஆண்டில் குற்றம் புரிந்ததாக நம்பப்படுகிறது.

ஆறு ஆண்டுகளுக்கு முன் நடந்ததற்காக இப்போது அவர்கள் மீது நடவடிக்கை எடுப்பது ஏற்புடையதல்ல என்று அரசாங்கச் சட்ட தலைமை அதிகாரி டோமி தாமஸ் கூறி தமது அதிகாரத்தைப் பயன்படுத்தி சட்ட நடவடிக்கைகளை நிறுத்தினார். இவரின் முடிவை ஒரு சாரார் பாராட்டினாலும் பயங்கரவாதத்திற்கு எதிராக இயங்கி வரும் மலேசியா, நாட்டின் சட்டதிட்டங்களைப் பாகுபாட்டுடன் மேற்கொண்டுள்ளதாக மற்றோர் சாரார் பழிக்கின்றனர்.


மகாதீர்: என் பதவி விலகல் என் கையில்

மலேசிய பிரதமர் மகாதீர் முகம்மது, தாம் பதவி விலகும் காலம் குறித்து முடிவெடுக்கும்வரை, அவரே பிரதமராகத் தொடர்ந்து இருக்க மலேசியாவின் ஆளும் கூட்டணிக் கட்சியான பக்கத்தான் ஹரப்பான் ஒப்புதல் அளித்துள்ளது.

“கூட்டணிக் கட்சியின் எதிர்காலம் பற்றி நாங்கள் மிக விரிவாகக் கலந்தாலோசித்து உள்ளோம். இரண்டு கருத்துகள் நிலவின. ஆனால் இறுதியில் முடிவு என்னிடமே விடப்பட்டது.

“ஏபெக் மாநாட்டுக்குப் பிறகு மாற்றம் நடக்கும். நேரம், தேதி போன்ற தகவல்கள் இல்லை. இது என் விருப்பம்,” என்று செய்தியாளர்களிடம் கூறினார் டாக்டர் மகாதீர்.

நேற்று (பிப்ரவரி 21) இரவு நடைபெற்ற பக்கத்தான் ஹரப்பான் அதிபர் மன்றக் கூட்டத்தை அடுத்து அவர் இவ்வாறு பேசியிருந்தார்.

இவ்வாண்டு ஆசிய பசிபிக் பொருளியல் ஒத்துழைப்பு (ஏபெக்)மாநாட்டை மலேசியா ஏற்று நடத்துகிறது. நவம்பர் மாதத்தில் நடைபெறும் மாநாட்டுக்குப் பிறகு பிகேஆர் கட்சியின் தலைவரான அன்வார் இப்ராஹிம், பிரதமர் பதவியை ஏற்பார் என்று டாக்டர் மகாதீர் முகம்மது முன்னரே குறிப்பிட்டிருந்தார். இதை மறுஉறுதிப்படுத்தும் வகையில் வெள்ளிக்கிழமை நடந்த கூட்டத்திற்குப் பிறகு டாக்டர் மகாதீர் பதவி விலகல் முடிவைப் பற்றி பேசினார்.

பதவி விலகல் எப்போது நடக்கும் என்ற தகவல்களை அவர் வெளியிடாதபட்சத்தில் ஏபெக் முடிந்த கையோடு அது நடந்துவிடாது என்று ஆர்வலர்கள் கூறுகிறார்கள்.

“அவர் தொடர்ந்து வழிநடத்தட்டும். சரியான நேரத்தை அவர் குறிக்கும்போது மாற்றம் நிகழும். அதுவரை நான் பொறுமையாக இருந்துதான் தீரவேண்டும்,” என்று மகாதீரின் முடிவைக் குறித்துப் பேசினார் திரு அன்வார்.

பக்கத்தான் ஹரப்பான் ஆட்சி செய்யத் தொடங்கி கிட்டத்தட்ட ஈராண்டுகளாகியுள்ள நிலையில், கடந்த ஒரு மாதமாக பதவி மாற்றம் குறித்த பேச்சு அடிபடுகிறது.

அன்வார் ஆதரவாளர்கள் மாற்றம் நிகழ்வதற்கான ஒரு உறுதியான தேதியைக் கோரியுள்ளதை அடுத்து, பொருளியலில் கவனம் செலுத்த வேண்டியதே இப்போது முக்கியம் என்று திரு அன்வார் கேட்டுக்கொண்டார்.

இதைத் தொடர்ந்து பதவி விலகினாலும் டாக்டர் மகாதீர் தமது அமைச்சரவையில் இருக்கும் சாத்தியத்தைத் தாம் வரவேற்பதாக திரு அன்வார் கூறினார். ஆனால் அதே சமயம் டாக்டர் மகாதீரின் அமைச்சரவையில் தாம் அங்கம் வகிக்கமுடியாது என்பதில் அவர் உறுதியாக உள்ளார்.

#தமிழ்முரசு #மலேசியா #அன்வார் #மகாதீர்


ரப்பர் காட்டுக்குள் தந்தையைக் காணாமல் தவித்த பிள்ளைகள்; இறுதியில்...

காலையில் தமது ஐந்து பிள்ளைகளைப் பள்ளிக்கூடத்தில் விட்டுச் சென்ற தந்தை, அவர்களைப் பள்ளியிலிருந்து அழைத்துப்போக வரவில்லை.

காலை 11.30 மணிக்கு பள்ளி முடிந்தாலும் பிற்பகல் 1 மணி வரை பள்ளியிலேயே காத்திருந்த அவர்கள், டோலிஸ் குஜியு என்று அறியப்படும் தமது தந்தையின் வேலையிடத்துக்குச் சென்றனர்.

அங்கும் அவரைக் காணாதுபோகவே, தந்தையின் சகா ஒருவருடன் சேர்ந்து வீட்டுக்குச் சென்றனர் பிள்ளைகள்; அங்கும் தந்தை இல்லை.

தந்தை எங்கே என்ற தகவல் தாயாருக்கும் தெரியவில்லை. தமது மூத்த, இரண்டாவது, மூன்றாவது மகன்களை அனுப்பி தந்தையைத் தேடி அழைத்துவரப் பணித்தார் தாய்.

தேடிச் சென்ற இடத்தில், ரப்பர் காட்டுக்குள் ரப்பர் மரம் ஒன்றில் தந்தை கயிறு ஒன்றில் தொங்குவதைக் கண்ட மூத்த மகன், தன்னுடைய தம்பியை அங்கேயே விட்டுவிட்டு வீட்டுக்குச் சென்று கத்தியுடன் திரும்பினான்.

கயிற்றை அறுத்து தந்தையைக் கீழே இறக்கிப் பார்த்ததில், அவர் உயிருடன் இல்லை என்பது தெரிந்தது.

நேற்று (பிப்ரவரி 21) நிகழ்ந்த இந்தச் சம்பவக் கோவையில், மாலை 5 மணியளவில் 44 வயதான தந்தையின் சடலத்தை மலேசியாவின் கோலா பென்யூவில் உள்ள கம்போங் குலுங் குலுங் பகுதியில் அவரது பிள்ளைகள் கண்டுபிடித்தனர்.

அதனைத் தொடர்ந்து போலிசில் புகார் அளிக்கப்பட்டது. மாலை 6.50 மணிக்கு சம்பவ இடத்தை ஆய்வு செய்து விசாரணை மேற்கொண்ட போலிசார், சடலத்தை மருத்துவமனைக்குக் கொண்டு சென்றனர்.

#மலேசியா #தமிழ்முரசு


எல்டிடிஇ விவகாரம்: குற்றச்சாட்டு மீட்புக்கு கடும் எதிர்ப்பு

கோலாலம்பூர்: ‘எல்டிடிஇ’ எனப்படும் தமிழீழ விடுதலைப் புலி கள் இயக்கத்திற்கு ஆதரவாக இருந்ததன் தொடர்பில் 12 பேர் மீது பதிவாகியிருந்த குற்றச்சாட்டுகளை மலேசியா நேற்று முன்தினம் மீட்டுக்கொண்டது.இதைத் தொடர்ந்து இம்முடிவுக்கு எதிராக பலதரப்புகள் கண்டனம் தெரிவித்துள்ளன.

குற்றச்சாட்டுகளை மீட்பதாக அரசாங்கத் தலைமை சட்ட அதிகாரி டோமி தாமஸ் (படம்) அறிவித்ததை அடுத்து, அவரைத் தொடர்ந்து பதவியில் வைத்திருந்தால் அதை எதிர்த்துப் பேரணி நடத்தவிருப்பதாக மலேசிய எதிர்க்கட்சியான ‘பிஏஎஸ்’ மிரட்டல் விடுத்துள்ளது.

அத்துடன் அரசாங்கத் தலைமை சட்ட அதிகாரியை மாற்றுமாறு மலேசிய அரசருக்குக் கோரிக்கை விடுக்கவிருப்பதாக முஸ்லிம் வழக்கறிஞர்கள் சங்கம் தெரிவித்துள்ளது. பக்கத்தான் ஹரப்பானின் ஓர் அங்கமான ஜனநாயக செயல் கட்சியைச் (டிஏபி) சேர்ந்த இரண்டு உறுப்பினர்களான ஜி.சாமிநாதன், பி.குணசேகரன் ஆகியோர் அந்த 12 பேரில் அடங்குவர்.

இதற்கிடையே குற்றச்சாட்டுகளை மீட்குமாறு கோரிக்கை விடுத்து வந்த டிஏபி, குற்றச்சாட்டுகளை மீட்பதாக எடுக்கப்பட்ட முடிவை வரவேற்றது.

இருப்பினும் ஆளும் கூட்டணிக் கட்சியின் ஆதரவாளர்களைப் பாதுகாக்க, அரசாங்கம் அதன் அதிகாரத்தைத் தவறாகப் பயன்படுத்தி உள்ளதென அரசாங்கத் தலைமை சட்ட அதிகாரியின் முடிவு பலதரப் பிலிருந்தும் கண்டனத்தை ஈர்த்துள்ளது.

இதையடுத்து ‘எல்டிடிஇ’ பயங்கரவாத அமைப்பாகத்தான் குறிப்பிடப் படும் என்று மலேசிய உள்துறை அமைச்சர் முஹைதின் யாசின் நேற்று கூறியிருந்தார். இதில் தலையிட அரசாங்கத் தலைமை சட்ட அதிகாரிக்கு உரிமையில்லை என்றும் அவர் சொன்னார்.


பறிமுதல் செய்யப்பட்ட பொருட்களைப் பார்வையிட்ட நஜிப், ரோஸ்மா

கோலாலம்பூர்: 1எம்டிபி நிதி வழக்குக்காக தங்களிடமிருந்து பறிமுதல் செய்யப்பட்ட பொருட்களைப் பார்வை இடுவதற்காக முன்னாள் மலேசிய பிரதமர் நஜிப் ரசாக், அவரின் மனைவி ரோஸ்மா மன்சூர், மகள் நூர்யானா நஜ்வா ஆகியோர் நேற்று பிஎன்எம் வங்கிக்குச் சென்றிருந்தனர். அங்கு மூன்று மணிநேரம் இருந்தபின்னர் வெளியேறினர். மலேசிய ஊழல் ஒழிப்பு ஆணையம் கைப்பற்றிய பொருட்களைப் பார்வையிடக் கேட்டுக்கொண்ட விண்ணப்பத்திற்கு ஒப்புதல் வழங்கப்பட்டதை அடுத்து மூவரும் வங்கிக்குச் சென்றனர்.


மலேசியா: ஆளும் கூட்டணியில் முறிவு ஏற்படும் எதிர்பார்ப்பு அதிகரிப்பு

கோலாலம்பூர்: மலேசியாவின் பல்வேறு அரசியல் கட்சிகள் நேற்று தங்கள் கூட்டங்களைத் தனித்தனியே நடத்தின. ஆளும் கூட்டணியில் முறிவு ஏற்பட்டு, புதிய அரசியல் கூட்டணி அமைவதற்கான எதிர்பார்ப்பு அதிகரித்துள்ளது என்று அரசியல் கவனிப்பாளர்கள் தெரிவித்துள்ளனர்.

இந்தக் கூட்டங்களுக்குப் பிறகு மலேசியப் பிரதமர் டாக்டர் மகாதீர் முகம்மது, மலேசிய மாமன்னரைச் சந்திக்க அனுமதி கோருவார் என்றும் ஆளும் பக்கத்தான் ஹரப்பான் கூட்டணியின் நம்பத்தகுந்த தகவல்கள் கூறுகின்றன.

“இதுவரை எல்லாம் சிறப்பாக முடிவடைந்தன. நாங்கள் தயார்நிலையில் இருக்கிறோம். மாமன்னரைச் சந்திக்கும் நிகழ்வு இன்று நிகழலாம்,” என்று பெயர் குறிப்பிட விரும்பாத அதிகாரி ஒருவர் கூறினார்.

“அனைத்து கூட்டங்களும் முடிவடைந்த பிறகு இன்று இரவு 11 மணிக்கு ஒரு முக்கியமான அறிவிப்பு வெளியாகலாம்,” என்று மற்றொரு அதிகாரி தெரிவித்தார்.

பெட்டாலிங் ஜெயாவில் பிரிபூமி பெர்சத்து மலேசியா கட்சியின் (பெர்சத்து) தலைமையகத்தில் நேற்றுக் காலை 9 மணியிலிருந்து கட்சி உறுப்பினர்கள் கூடத் தொடங்கினர்.

பிரதமர் மகாதீர் காலை 9.10 மணிக்கும் அதற்கு சில நிமிடங்கள் கழித்து உள்துறை அமைச்சர் முஹைதீன் யாசினும் வந்து சேர்ந்தனர்.

அதன் பின்னர் கட்சியின் தலைமைச் செயலாளர் மர்சுக்கி யஹ்யா, இளையர் அணித் தலைவர் சையது சாதிக் சையது அப்துல் ரஹ்மான், நெகிரி செம்பிலான் பெர்சத்து பிரிவின் டாக்டர் ரயிஸ் யத்திம் ஆகியோரும் வந்தனர்.

இந்தக் கூட்டம் நடைபெறும் இடத்துக்கு சில கிலோ மீட்டருக்கு அப்பால் உள்ள ஒரு ஹோட்டலில் பிகேஆர் கட்சியின் துணைத் தலைவர் முகம்மது அஸ்மின் அலியின் ஆதரவாளர்களுடன் அமைச்சர்கள் சைஃபுதின் அப்துல்லா, ஸுரைடா கமாருதின், பாரு பியான் நாடாளுமன்ற உறுப்பினர்கள் ரஷிட் ஹஸ்னோன், மரியா சின் அப்துல்லா ஆகியோரும் ஒரு கூட்டத்தில் ஒன்றுகூடினர்.

ஹம்சா ஸைனுதின் உட்பட பெர்சத்து கட்சியின் சில நாடாளுமன்ற உறுப்பினர்கள் இந்தக் கூட்டத்தில் பங்கேற்றது குறிப்பிடத்தக்கதாக அமைந்தது.

அம்னோ கட்சியின் உச்ச ஆட்சி மன்றக் கூட்டமும் நேற்று பிற்பகல் 3.30 மணிக்கு புத்ரா உலக வர்த்தக மையத்தில் நடைபெற்றதாகத் தகவல் வெளியானது.

இதற்கிடையே, பெர்சத்து கட்சியின் கூட்டம் நேற்று பிற்பகல் 3 மணிக்கு சற்று முன்னதாக முடிந்தது. பிரதமர் மகாதீர் வெளியில் காத்துக்கொண்டிருந்த செய்தியாளர்களிடம் கையசைத்துவிட்டு காரில் புறப்பட்டார்.

அடுத்து வெளியே வந்த பெர்சத்து கட்சியின் துணைத் தலைவர் முக்ரிஸ் மகாதீர், “கூட்டத்தில் வழக்கமான விவகாரங்கள் பற்றித்தான் பேசினோம்,” என்றார். அது பற்றி மேல் விவரங்களை அவர் தெரிவிக்கவில்லை.

பெர்சத்து தலைவர் டாக்டர் மகாதீர், பிகேஆர் கட்சியின் துணைத் தலைவர் அஸ்மின் அலியின் பிரதிநிதிகள், அம்னோ, பாஸ் கட்சிகளின் பிரதிநிதிகள் ஆகியோரைச் சந்தித்து புதிய கூட்டணி அரசாங்கத்தை அமைக்க ஏற்பாடுகள் நடந்து வருவதாக மற்றொரு தகவல் வெளியானது.

இதற்கிடையே, நிலைமையை அணுக்கமாகக் கண்காணித்து வருவதாக பிகேஆர் கட்சியின் தலைவர் அன்வார் இப்ராஹிமின் ஆதரவாளர்கள் தெரிவித்து உள்ளனர்.

இதற்கிடையே, புதிய அரசாங்கக் கூட்டணி அமைப்பது தொடர்பான பேச்சுவார்த்தையைத் தொடர்ந்து, மாமன்னரைச் சந்திக்க ஐந்து மலேசியக் கட்சித் தலைவர்களுக்கும் ஒரு துணைத் தலைவருக்கும் அனுமதி வழங்கப்பட்டுள்ளதாக தகவல்கள் தெரிவிக்கின்றன.

மாமன்னரைச் சந்தித்தவர்களில் திரு முஹைதீன் யாசின், திரு அஸ்மின் அலி, அம்னோ தலைவர் டாக்டர் அகமது ஸாஹிட் ஹமிடி, பாஸ் கட்சித் தலைவர் அப்துல் ஹாடி அவாங் உள்ளிட்டோர் அடங்குவர் எனக் கூறப்பட்டது. நாட்டில் நிலவும் ஆக அண்மைய அரசியல் நிலவரம் குறித்து மாமன்னரிடம் எடுத்துரைக்க அவர்கள் அவரைச் சந்தித்ததாகச் சொல்லப்படுகிறது.


பதவி விலகல் கடிதம் அனுப்பிய மகாதீர்; பெரும்பான்மையை இழந்தது பக்கத்தான் ஹரப்பான் கூட்டணி

மலேசியப் பிரதமர் டாக்டர் மகாதீர் முகமது தனது பதவி விலகல் கடிதத்தை அரசரிடம் இன்று (பிப்ரவரி 24) சமர்ப்பித்துள்ளார். மேலும், பெர்சாத்து கட்சியின் தலைவர் பதவியிலிருந்தும் விலகியுள்ளதாக அவர் அறிவித்துள்ளார்.

26 நாடாளுமன்ற உறுப்பினர்களைக் கொண்ட டாக்டர் மகாதீரின் பிரிபூமி பெர்சாத்து மலேசியா கட்சி பக்கத்தான் ஹரப்பான் கூட்டணியிலிருந்து வெளியேறுவதாக இன்று அறிவித்தது.

திரு அன்வார் இப்ராகிமின் பிகேஆர் கட்சியைச் சேர்ந்த 11 நாடாளுமன்ற உறுப்பினர்களும் அந்தக் கூட்டணியிலிருந்து விலகி தனிக் குழுவை உருவாக்கியுள்ளனர்.

பிகேஆர் கட்சியின் துணைத் தலைவரும் மலேசியாவின் பொருளியல் விவகார அமைச்சருமான திரு அஸ்மின் அலி, வீடமைப்பு மற்றும் உள்ளூர் அரசாங்க அமைச்சரான ஸுரைடா கமாருதின் ஆகியோரின் தலைமையில், அவர்கள் உட்பட 11 பேர் பக்கத்தான் ஹரப்பான் கூட்டணியிலிருந்து வெளியேறினர்.

அதனையடுத்து, நாடாளுமன்றத்தில் பக்கத்தான் ஹரப்பான் கூட்டணி பெரும்பான்மை பலத்தை இழந்திருக்கிறது. தற்போதைய அரசாங்கத்தின் ஆட்சி கவிழ்ந்திருப்பதையே இது காட்டுகிறது.

டாக்டர் மகாதீரின் அதிரடி பதவி விலகலை அடுத்து, தற்போதைய நாடாளுமன்ற பதவிக்காலம் முடிவடையும்வரை டாக்டர் மகாதீர் பிரதமராக இருப்பதற்கு ஆதரவு தெரிவிக்கும் அறிவிப்புகள் வெளியாகக்கூடும் என்று தி ஸ்ட்ரெய்ட்ஸ் டைம்சுக்கு கிடைத்த தகவல் தெரிவிக்கிறது.

பிரதமராகப் பதவியேற்ற ஈராண்டுகளுக்குப் பிறகு டாக்டர் மகாதீர் பிரதமர் பதவியை திரு அன்வாருக்கு வழங்கவேண்டும் என்று தேர்தல் சமயத்தில் செய்யப்பட்ட ஒப்பந்தத்தை முறிக்கும் பொருட்டு இந்த பதவி விலகல் நடவடிக்கை மேற்கொள்ளப்பட்டது என்றும் கூறப்படுகிறது.

“நாடாளுமன்றத்தில் டாக்டர் மகாதீருக்கு பெரும்பான்மை ஆதரவு இருப்பதால் அவரது பதவி விலகலை மாமன்னர் நிராகரிப்பார்,” என்றும் கூறப்பட்டது.

இருப்பினும், டாக்டர் மகாதீரின் பதவிவிலகலை மாமன்னர் ஏற்பாரா அல்லது அவரைத் தொடர்ந்து பதவியில் இருக்குமாறு கேட்டுக்கொள்வாரா என்பது பற்றி உறுதியாகத் தெரியவில்லை.

இதற்கிடையே, இன்று பிற்பகல் 2.30 மணியளவில் திரு அன்வார் இப்ராகிம் தமது துணைவியாரும் மலேசியாவின் துணைப் பிரதமருமான திருமதி வான் அஸிஸாவுடன் மலேசிய மாமன்னரைச் சந்தித்தனர்.

சுமார் 45 நிமிடங்களுக்கு நீடித்த அந்தச் சந்திப்புக்குப் பிறகு அவர்கள் அங்கிருந்து கிளம்பிச் சென்றனர். அவர்கள் மாமன்னருடன் மேற்கொண்ட உரையாடல் குறித்த தாகவல்கள் இல்லை; செய்தியாளர் சந்திப்பும் நடைபெறவில்லை.

இன்று மாலை 5 மணியளவில் டாக்டர் மகாதீர் மாமன்னரைச் சந்திப்பார் என்று கூறப்பட்டது.

#மலேசியா #மகாதீர் #அன்வார் #பக்கத்தான்ஹரப்பான் #பதவி விலகல்


பரபரப்பின் உச்சத்தில் மலேசிய அரசியல் களம்; என்ன?.. எப்போது?..

மலேசியப் பிரதமர் டாக்டர் மகாதீர் முகமது தனது பதவி விலகல் கடிதத்தை அரசரிடம் இன்று (பிப்ரவரி 24) சமர்ப்பித்துள்ளார். மேலும், பெர்சாத்து கட்சியின் தலைவர் பதவியிலிருந்தும் விலகியுள்ளதாக அவர் அறிவித்துள்ளார்.

திரு அன்வார் இப்ராகிமின் பிகேஆர் கட்சியைச் சேர்ந்த 11 நாடாளுமன்ற உறுப்பினர்களும் அந்தக் கூட்டணியிலிருந்து விலகி தனிக் குழுவை உருவாக்கியுள்ளனர். பிகேஆர் கட்சியின் துணைத் தலைவரும் மலேசியாவின் பொருளியல் விவகார அமைச்சருமான திரு அஸ்மின் அலி, வீடமைப்பு மற்றும் உள்ளூர் அரசாங்க அமைச்சரான ஸுரைடா கமாருதின் ஆகியோரின் தலைமையில், அவர்கள் பக்கத்தான் ஹரப்பான் கூட்டணியிலிருந்து வெளியேறினர்.

26 நாடாளுமன்ற உறுப்பினர்களைக் கொண்ட டாக்டர் மகாதீரின் பிரிபூமி பெர்சாத்து மலேசியா கட்சி பக்கத்தான் ஹரப்பான் கூட்டணியிலிருந்து வெளியேறுவதாக இன்று அறிவித்தது.

அதனையடுத்து, நாடாளுமன்றத்தில் பக்கத்தான் ஹரப்பான் கூட்டணி பெரும்பான்மை பலத்தை இழந்திருக்கிறது. தற்போதைய அரசாங்கத்தின் ஆட்சி கவிழ்ந்திருப்பதையே இது காட்டுகிறது.

இந்த அரசியல் பரபரப்பில் நிகழ்வுகளின் தொகுப்பு இதோ:

இன்று (பிப்ரவரி 24, திங்கட்கிழமை)

இரவு 7 மணி:
 - மலேசியப் பிரதமர் டாக்டர் மகாதீரின் பதவி விலகலை மலேசிய மாமன்னர் ஏற்றுக்கொண்டார். ஆனால், அடுத்த பிரதமரைத் தேர்ந்தெடுக்கும்வரை இடைக்காலப் பிரதமராக அந்தப் பதவியில் இருக்குமாறு டாக்டர் மகாதீரை மாமன்னர் கேட்டுக்கொண்டார்.

மாலை 4.45 மணி:
 - மலேசிய மாமன்னரைச் சந்திப்பதற்காக கோலாலம்பூரில் இருக்கும் தேசிய அரண்மனை வளாகத்துக்குள் பாதுகாப்பாளர்கள் புடைசூழ பிரதமர் மகாதீர் நுழைந்தார். 5 மணிக்கு மாமன்னரை அவர் சந்திப்பார் என்று கூறப்பட்டது.

 - டாக்டர் மகாதீர் பிரதமராகத் தொடர்வதற்கு மலேசியாவின் ஜனநாயக செயல் கட்சியின் (டிஏபி) பொதுச் செயலாளர் லிம் குவான் எங் ஆதரவு தெரிவித்தார்.

மாலை 4 மணி:

 - அரசியல் சதியில் டாக்டர் மகாதீருக்குப் பங்கில்லை என்று திரு அன்வார் இப்ராகிம் குறிப்பிட்டார்.

பிற்பகல் 3.20 மணி:

 - டாக்டர் மகாதீர் பிரதமராகத் தொடர்வதற்கு அமனா நெகரா கட்சியின் தலைவர் முகமது சாபு தமது ஆதரவை அறிவித்தார். பக்கத்தான் ஹரப்பான் கூட்டணியில் இருந்த நான்கு கட்சிகளில் அமனாவும் ஒன்று.

பிற்பகல் 3 மணி:

 - தமது கட்சியான பிரிபூமி பெர்சாத்து மலேசியா கட்சியின் தலைமைப் பொறுப்பிலிருந்து விலகுவதாக டாக்டர் மகாதீர் அறிவித்தார்.

பிற்பகல் 2.30 மணி:

 - திரு அன்வார் அவரது துணைவியாரும் மலேசியாவின் துணைப் பிரதமருமான திருவாட்டி வான் அஸிஸாவுடன் மலேசிய மாமன்னரை கோலாலம்பூரில் உள்ள தேசிய அரண்மனையில் சந்தித்தனர். 45 நிமிடங்களுக்கு நீடித்த இந்தச் சந்திப்புக்குப் பின்னர் அவர்கள் இருவரும் அங்கிருந்து வெளியேறினர். அவர்கள் செய்தியாளர்களிடம் தகவல் எதையும் பகிர்ந்துகொள்ளவில்லை.

பிற்பகல் 2 மணி:

 - ஆளும் பக்கத்தான் ஹரப்பான் கூட்டணியிலிருந்து டாக்டர் மகாதீரின் பிரிபூமி பெர்சத்து மலேசியா கட்சி வெளியேறுவதாக அறிவிப்பு.

 - பிகேஆர் கட்சியின் 11 நாடாளுமன்ற உறுப்பினர்கள் பதவி விலகியதால், பக்கத்தான் ஹரப்பான் ஆட்சி கவிழ்ந்தது.

பிற்பகல் 2 மணி:

 - மலேசியாவின் பிரதமர் பதவியிலிருந்து டாக்டர் மகாதீர் பதவி விலகினார்.

காலை 11 மணி:

 - கண்ட்ரி ஹைட்சில் இருக்கும் டாக்டர் மகாதீரின் இல்லத்தில் பக்கத்தான் ஹரப்பான் கூட்டணியில் இருக்கும் நான்கு கட்சிகளின் தலைவர்கள் சந்திப்பு.

காலை 10.30 மணி:

 - டாக்டர் மகாதீரை அவரது அலுவலகத்தில் சந்திக்க முடியாமல் போனதையடுத்து, திரு அன்வார், துணைப் பிரதமர் வான் அஸிஸா வான் இஸ்மாயில், நிதியமைச்சர் லிம் குவான் எங், தற்காப்பு அமைச்சர் முகமது சாபு ஆகியோர் அங்கிருந்து வெளியேறினர்.

ஞாயிற்றுக்கிழமை (பிப்ரவரி 23):

இரவு 8 மணி:

 - பிகேஆர் கட்சித் தலைவர் அன்வார் இப்ராகிமின் வீட்டில் அவரது ஆதரவாளர்கள் பிரார்த்தனைக் கூட்டத்தில் கலந்துகொண்டனர். திரு அன்வாருக்கு ஆதரவாக அவரது ஆதரவாளர்கள் சத்தமிட்டபடி இருந்தனர். புதிதாக உருவானதாகக் கூறப்பட்ட கூட்டணி உறுப்பினர்கள் புத்ரா ஜெயாவிலுள்ள ஷெரட்டான் ஹோட்டலில் விருந்தில் கலந்துகொண்டனர்.

மாலை 6 மணி:

 - புதிதாக அமைக்கப்படவுள்ள கூட்டணியில் உள்ள ஐந்து கட்சிகளின் தலைவர்களும் ஒரு துணைத் தலைவரும் மலேசிய மாமன்னரைச் சந்தித்தனர்.

பிற்பகல் 4 மணி:

 - கோலாலம்பூரில் உள்ள புத்ரா வோர்ல்ட் டிரேட் செண்டரில் அமைந்துள்ள அம்னோ கட்சியின் தலைமையகத்தில் அக்கட்சியின் உச்ச மன்றத்தின் அவசரக் கூட்டம் கூட்டப்பட்டது.

காலை 10 மணி:

 - பிகேஆர் கட்சியின் துணைத் தலைவர் அஸ்மின் அலியும் அவரது ஆதரவாளர்களும் புத்ரா ஜெயாவிலுள்ள ஷெரட்டான் ஹோட்டலில் கூட்டம் ஒன்றை நடத்தினர். அமைச்சரவையில் இடம்பெற்றுள்ள அமைச்சர்கள் ஸுரைதா கமாருதின், சைஃபுதின் அப்துல்லா ஆகியோர் இருந்தனர். பிகேஆர் கட்சியின் 50 நாடாளுமன்ற உறுப்பினர்களில் 10 பேர் திரு அஸ்மின் அலியின் தலைமையில் டாக்டர் மகாதீரின் புதிய கூட்டணியில் சேர இருப்பதாகக் கூறப்பட்டது.

காலை 9 மணி:

 - டாக்டர் மகாதீரின் பிரிபூமி பெர்சத்து மலேசியா கட்சி உறுப்பினர்கள், பெட்டாலிங் ஜெயாவிலுள்ள அதன் தலைமையகத்தில் ஆறு மணி நேரத்துக்கு கலந்தாலோசித்தனர். பக்கத்தான் ஹரப்பான் கூட்டணியிலிருந்து விலகுவது பற்றி விவாதித்ததாக பிரிபூமி பெர்சத்து மலேசியா கட்சியின் உச்ச மன்ற உறுப்பினர் ரெட்ஸுவான் யூசுஃப் செய்தியாளர்களிடம் கூறினார்.

சனிக்கிழமை (பிப்ரவரி 22):

 - அம்னோ, பாஸ் கட்சி ஆகியவை தங்களது இரண்டு நாள் கூட்டத்தை ஜண்டா பயிக்கில் தொடங்கின.

#மலேசியா #அரசியல் #மகாதீர் #அன்வார்


மகாதீரின் பதவி விலகலை ஏற்ற மாமன்னர்

டாக்டர் மகாதீரின் பதவி விலகலை மாமன்னர் அப்துல்லா ரியாத்துடின் ஏற்றுக்கொண்டார்.

எனினும், அடுத்த பிரதமரைத் தேர்ந்தெடுக்கும் வரை டாக்டர் மகாதீரை இடைக்காலப் பிரதமராக அவர் நியமித்தார்.

டாக்டர் மகாதீர் இன்று மாலை 5 மணியளவில் மாமன்னரைச் சந்தித்த பிறகு அரசாங்கத் தலைமைச் செயலாளர் முகம்மது ஸுக்கி அலி இந்தத் தகவலை இன்று உறுதிப்படுத்தினார்.

மலேசியப் பிரதமர் டாக்டர் மகாதீர் முகமது தனது பதவி விலகல் கடிதத்தை அரசரிடம் இன்று பிற்பகல் ஒரு மணிவாக்கில் சமர்ப்பித்தார். மேலும், பெர்சாத்து கட்சியின் தலைவர் பதவியிலிருந்தும் விலகியுள்ளதாகவும் அவர் அறிவித்தார்.

26 நாடாளுமன்ற உறுப்பினர்களைக் கொண்ட டாக்டர் மகாதீரின் பிரிபூமி பெர்சாத்து மலேசியா கட்சி பக்கத்தான் ஹரப்பான் கூட்டணியிலிருந்து வெளியேறுவதாக இன்று அறிவித்தது.

திரு அன்வார் இப்ராகிமின் பிகேஆர் கட்சியைச் சேர்ந்த 11 நாடாளுமன்ற உறுப்பினர்களும் அந்தக் கூட்டணியிலிருந்து விலகி தனிக் குழுவை உருவாக்கியுள்ளனர்.

பிகேஆர் கட்சியின் துணைத் தலைவரும் மலேசியாவின் பொருளியல் விவகார அமைச்சருமான திரு அஸ்மின் அலி, வீடமைப்பு மற்றும் உள்ளூர் அரசாங்க அமைச்சரான ஸுரைடா கமாருதின் ஆகியோரின் தலைமையில், அவர்கள் உட்பட 11 பேர் பக்கத்தான் ஹரப்பான் கூட்டணியிலிருந்து வெளியேறினர்.

அதனையடுத்து, நாடாளுமன்றத்தில் பக்கத்தான் ஹரப்பான் கூட்டணி பெரும்பான்மை பலத்தை இழந்திருக்கிறது. தற்போதைய அரசாங்கத்தின் ஆட்சி கவிழ்ந்திருப்பதையே இது காட்டுகிறது.

#மலேசியா #மகாதீர் #பதவிவிலகல்


பக்கத்தான் ஹரப்பான்  கூட்டணி: பிளவின் பின்னணி

கோலாலம்பூர்: மலேசியாவில் கடந்த 2018ஆம் ஆண்டு மே மாதம் நடந்த பொதுத் தேர்தலுக்கு முன்னர் உருவானது பக்கத்தான் ஹரப்பான் கூட்டணி.

தேர்தலில் இக்கூட்டணி எதிர்பாராத வெற்றி பெற்று ஆட்சி அமைத்தது. இக்கூட்டணியில் நான்கு முக்கிய கட்சிகள் அங்கம் வகித்தன. சபாவில் உள்ள இரண்டு கட்சிகள் ஆதரவு அளித்தன.

50 எம்பிக்களுடன் பிகேஆர் கட்சியும் 42 எம்பிக்களுடன் டிஏபி கட்சியும் 26 உறுப்பினர்களுடன் பெர்சத்துவும் 11 உறுப்பினர்களுடன் அமனாவும் கூட்டணி அமைத்தன.

இதுதவிர வாரிசன் சாபா கட்சி 9 உறுப்பினர்களுடனும் ஐக்கிய முன்னேற்ற கினாபாலு அமைப்பு ஓர் உறுப்பினருடனும் ஆதரவு அளித்தன.

இதையடுத்து, 222 உறுப்பினர்களைக் கொண்ட நாடாளுமன்றத்தில் ஆட்சி அமைக்க 112 உறுப்பினர்களின் ஆதரவு தேவை என்ற நிலையில், 139 நாடாளுமன்ற உறுப்பினர்களின் ஆதரவுடன் ஆட்சி அமைத்தது பக்கத்தான் ஹரப்பான் கூட்டணி.

இதையடுத்து பெர்சத்து கட்சியின் 94 வயதான மகாதீர் முகமது 2018ல் 2வது முறையாக பிரதமராக பதவி ஏற்றார்.

இந்நிலையில், பிரதமர் மகாதீர் தலைமையிலான ஆளும் கூட்டணியில் கடந்த சில மாதங்களாக பதற்றம் நிலவி வந்தது.

இதற்கு முக்கிய காரணமாக, தேர்தலுக்கு முன் பெர்சத்து கட்சிக்கும் அன்வாரின் பிகேஆர் கட்சிக்கும் இடையே ஏற்பட்ட தலைமைத்துவ பகிர்வு ஒப்பந்தம் பார்க்கப்படுகிறது.

அந்த ஒப்பந்தப்படி, பக்கத்தான் ஹரப்பான் கூட்டணி ஆட்சி அமைக்கும் பட்சத்தில், மகாதீர் சில ஆண்டுகளுக்கும் அன்வார் சில ஆண்டுகளுக்கும் பிரதமராக பதவி வகிக்க வேண்டும் என்று முடிவெடுக்கப்பட்டது.

பக்கத்தான் ஹரப்பான் கூட்டணி ஆட்சி அமைந்து இரண்டாவது ஆண்டு கொண்டாட்டத்திற்கான காலம் நெருங்கும் நிலையில், 72 வயது அன்வார் பிரதமராக பதவியேற்கும் தேதியை முடிவு செய்யுமாறு அன்வார் ஆதரவாளர்கள் மகாதீருக்கு தொடர்ந்து கோரிக்கை விடுத்து வந்தனர்.

இதற்கிடையே, பிகேஆர் கட்சியின் தலைவர் அன்வாருக்கும் அதன் துணைத் தலைவர் அஸ்மின் அலிக்கும் இடையிலான மோதல் கூட்டணியில் பதற்றத்தை மேலும் அதிகரித்தது.

வரும் 2023ஆம் ஆண்டில் நடைபெறவிருக்கும் பொதுத் தேர்தல் வரை மகாதீரே பிரதமராக தொடருமாறு பிகேஆர் கட்சியின் அஸ்மின் பலமுறை கேட்டுக்கொண்டார். மேலும் அஸ்மினுக்கு பிரதமர் ஆதரவாக இருப்பதாகவும் பேச்சு எழுந்தது.

இந்நிலையில், அஸ்மின் உட்பட அவருக்கு ஆதரவு அளித்த 11 பிகேஆர் நாடாளுமன்ற உறுப்பினர்கள் சுயேச்சையாக செயல்பட போவதாகக் கூறி கட்சியிலிருந்து விலகினார்கள்.

நேற்று பிரதமர் மகாதீர் பதவி விலகினார். இதையடுத்து பெர்சத்து கட்சியின் 26 உறுப்பினர்களும் கூட்டணியில் இருந்து விலகியதால், பக்கத்தான் ஹரப்பான் கூட்டணி பெரும்பான்மையை இழந்தது.

இதனிடையே, புதிய கூட்டணி அரசாங்கத்தை அமைத்து நம்பிக்கைக் கூட்டணியை வீழ்த்துவதில் பிரதமர் மகாதீர் ஈடுபடவில்லை என்றும் அவரது பெயர் கட்சிக்கு உள்ளேயும் வெளியேயும் உள்ளவர்களால் பயன்படுத்தப்பட்டுள்ளது என்றும் சொன்னார் அன்வார்.


முக்கிய கட்சித் தலைவர்களைச் சந்தித்த மகாதீர்; அரசாங்கம் அமைக்க புதிய திட்டம்

மலேசியாவின் இடைக்கால பிரதமர் டாக்டர் மகாதீர் முகமது இன்று (பிப்ரவரி 25) காலை முதல் தனது அலுவலகத்தில் பல முக்கிய கட்சித் தலைவர்களைச் சந்தித்ததாக பிரதமர் அலுவலகம் வெளியிட்ட அறிக்கை தெரிவித்தது.

பிகேஆர் கட்சித் தலைவர் அன்வார் இப்ராகிம், பெர்சாத்து கட்சித் தலைவர் முகைதின் யாசின், அம்னோ கட்சித் தலைவர் டாக்டர் அஹகது ஸாஹிட் ஹமிடி, பிபிபி கட்சித் தலைவரும் சரவாக் முதல் அமைச்சருமான திரு அபாங் ஜொஹாரி ஓபெங் ஆகியோரை அவர் சந்தித்ததாகக் கூறப்பட்டது.

பாஸ் கட்சித் தலைவர் அப்துல் ஹாடி ஆவாங், டிஏபி பொதுச் செயலாளர் லிம் குவான் எங், அமனா கட்சித் தலைவர் முகமது சாபு ஆகியோரையும் அவர் சந்தித்ததாக பிரதமர் அலுவலக அறிக்கை குறிப்பிட்டது.

பிகேஆர் கட்சியின் முன்னாள் துணைத் தலைவரான திரு அஸ்மின் அலியையும் இன்று டாக்டர் மகாதீர் சந்தித்ததாகக் குறிப்பிட்ட அறிக்கை, நாளை வாரிசான் கட்சியின் தலைவர் ஷாபி அப்டாலை சந்திப்பார் என்று தெரிவிக்கப்பட்டது.

இதற்கிடையே, முக்கிய கட்சிகளையும் உள்ளடக்கிய அரசாங்கத்தை அமைத்து வழிநடத்தும் திட்டத்தை டாக்டர் மகாதீர் முன்மொழியக்கூடும் என்று ராய்ட்டர்ஸ் செய்தி குறிப்பிட்டது. அவர் எந்த அரசியல் கட்சியையும் சார்ந்தவராக இருக்கமாட்டார் என்றும் கட்சிப் பிரிவினைகள் இல்லாத அரசாங்கம் அமைக்கப்படக்கூடும் என்ற கருத்தும் நிலவுவதாக அது குறிப்பிட்டது.

டாக்டர் மகாதீரின் பதவி விலகல் கடிதத்தை நேற்று ஏற்றுக்கொண்ட மலேசிய மாமன்னர், அவரை இடைக்காலப் பிரதமராக நியமித்துள்ளார். இன்று காலை 9.20 மணியளவில் டாக்டர் மகாதீர் தமது அலுவலகத்துக்கு வந்தார்.

டாக்டர் மகாதீர் தவிர மற்ற 221 நாடாளுமன்ற உறுப்பினர்களையும் இன்றும் நாளையும் தனிப்பட்ட முறையில் சந்திக்கிறார் மாமன்னர். யாருக்கு பெரும்பான்மை ஆதரவு உள்ளது என்பதை அறியும் பொருட்டு மாமன்னர் இந்த முயற்சியில் இறங்கி இருப்பதாகக் கூறப்பட்டது.

#மலேசியா #மகாதீர் #தமிழ்முரசு


பிடியை மேலும் வலுவாக்கிக்கொண்ட மகாதீர்

கோலாலம்பூர்: மலேசியப் பிரதமர் பதவியிலிருந்து டாக்டர் மகாதீர் முகம்மது விலகி, பின்னர் மாமன்னரால் இடைக்கால பிரதமராக நியமிக்கப்பட்ட மறுநாளான நேற்று அவரைத் தேடி பல்வேறு எதிர்த் தரப்பு அரசியல் குழுக்கள் அவரது ஆதரவைப் பெற பிரதமர் அலுவலகத்துக்குப் படையெடுத்தன.

அடுத்த புதிய அமைச்சரவையை அமைக்கும் பொறுப்பு இப்போது டாக்டர் மகாதீரிடம் ஒப்படைக்கப்பட்டுள்ளதால், அவர் எடுக்கும் எந்த முடிவுக்கும் மாமன்னர் ஒப்புதல் அளிப்பார் என்று எதிர்பார்க்கப்படுகிறது.

இதன் மூலம் டாக்டர் மகாதீர் தனது செல்வாக்குப்பிடியை மேலும் வலுவாக்கிக்கொண்டுள்ளார்.

டாக்டர் மகாதீர் தமது 94வது வயதில் உலகில் ஆக வயதான அரசாங்கத் தலைவர் என்ற பெருமையையும் பெற்றுள்ளார்.

தமது பழைய வைரியான 72 வயது திரு அன்வார் இப்ராகிமுடன் பதற்றமான கூட்டணி அமைத்துக்கொண்ட டாக்டர் மகாதீர் 2018ஆம் ஆண்டு மலேசியப் பொதுத் தேர்தலை எதிர்கொண்டு அதில் வெற்றி பெற்றார்.

கூட்டணி ஒப்பந்தத்தின்படி அவர் ஈராண்டுகளுக்குப் பிறகு பிரதமர் பதவியை திரு அன்வார் இப்ராகிமுக்கு விட்டுக்கொடுக்க வேண்டும் என்பது கூட்டணியின் நிபந்தனைகளில் ஒன்று.

ஆனால் அந்த பதவி ஒப்படைப்பு எப்போது என்று டாக்டர் மகாதீர் தெளிவாகக் குறிப்பிட்டதில்லை. இதுவே திரு அன்வாரின் பிகேஆர் கட்சி உறுப்பினர்களிடத்திலும் தொண்டர்களிடத்திலும் அதிருப்தியை ஏற்படுத்தியது.

இந்தப் புகைச்சல் நாளுக்கு நாள் பெரிதாகிக்கொண்டே இருந்த வேளையில், கடந்த ஞாயிற்றுக் கிழமை நடந்த பெர்சத்து கட்சி கூட்டத்துக்குப் பிறகு, பக்கத்தான் ஹரப்பான் கூட்டணியிலிருந்து தமது பெர்சத்து கட்சி விலகிக்கொள்ள முடிவெடுத்துள்ளது என்ற அதிர்ச்சி செய்தியைத் தெரிவித்த டாக்டர் மகாதீர், பெர்சத்து கட்சியின் தலைவர் பொறுப்பிலிருந்தும் விலகினார்.

நேற்று முன்தினம் இடைக்கால பிரதமராகப் பொறுப்பேற்ற பிறகு டாக்டர் மகாதீர், முதல் நடவடிக்கையாக நடப்பு அமைச்சரவையைக் கலைத்தார். இது திரு அன்வார் அடுத்த பிரதமராகும் வாய்ப்பை இப்போதைக்கு கவிழ்த்துவிட்டது.

இடைக்கால பிரதமர் என்ற முறையில், புதிய அரசாங்கத்தை அமைக்க இதர அரசியல் கட்சி களையும் டாக்டர் மகாதீர் சேர்த்துக்கொள்ள வாய்ப்புண்டு.

பெர்சத்து கட்சி, ஜனநாயக செயல் கட்சி, அம்னோ, பாஸ், பிகேஆர் கட்சியின் முன்னாள் துணைத் தலைவர் திரு அஸ்மின் அலியின் ஆதரவு நாடாளுமன்ற உறுப்பினர்கள் குழு என பல தரப்பிலும் டாக்டர் மகாதீர் தொடர்ந்து பிரதமர் பதவியை வகிக்க ஆதரவு தெரிவித்துள்ளது அவரது பலத்தை மேலும் உயர்த்தியிருக்கிறது.

திரு அன்வாரும் அவரது பிகேஆர் கட்சி நாடாளுமன்ற உறுப் பினர்களும், மாமன்னரின் ஆலோசனைக்கேற்ப தாங்கள் செயல்படப் போவதாகத் தெரிவித்துள்ளனர்.

டாக்டர் மகாதீர், பிரதமராகத் தொடர மாமன்னரும் விரும்பினால் அவர் மலேசியாவின் பிரதமராக மூன்றாம் முறையாகப் பதவியேற்கக்கூடும் என்பதும் கவனிக்கத்தக்க ஒன்று.


மலேசிய அரசியல் நெருக்கடியால் பொருளியல் பாதிப்பு

கோலாலம்பூர்: அனைத்துலக ரீதியில் ஏற்பட்டு வரும் ஆபத்துகளால் மலேசியாவின் பொருளியல் ஒரு நிச்சயமற்ற நிலையில் உள்ளது. அத்துடன் மலேசிய மக்கள் உயர்ந்து வரும் வாழ்க்கைச் செலவுகளாலும் அதிருப்தியில் இருக்கின்றனர். இந்நிலையில் மலேசியாவின் அரசியல் ஆட்டங்கண்டுள்ளது பொருளியலை மேலும் நெருக்குவதாகக் கூறப்படுகிறது.

மலேசிய பிரதமர் மகாதீர் முகம்மதுவுக்கும் அவருக்குப் பின் பிரதமராகவிருந்த அன்வார் இப்ராகிமுக்கும் இடையிலான ஆட்சிப் போராட்டத்திற்கு இடையே நேற்று முன்தினம் ஆளும் கூட் டணி உடைந்தது.

இந்த நிச்சயமற்ற அரசியல் நிலையால் பொருளியல் கொள்கைகள் பாதிப்புக்குள்ளாகி இருக்கின்றன. கொரோனா கிருமித்தொற்று பரவலை எதிர்கொள்வதற்கான ஊக்கத் திட்டம் குறித்து திரு மகாதீர் நாளை அறிவிப்பதாக இருந்தது.

ஆனால் அத்திட்டத்தின் சலுகைகள் தற்போதைய நிலையில் அறிவிக்கப்படாது.

திட்டத்திற்கு முன்னாள் நாடாளுமன்றம் தன் ஒப்புதலை வழங்காத பட்சத்தில் அதைப் பற்றி அறிவிக்க முடியாது என்றார் துணை வர்த்தக அமைச்சராக இருந்த ஓங் கியன் மிங்.

கிருமித்தொற்றால் பாதிக்கப்பட்டிருக்கும் பெரும்பாலான துறைகளுக்குக் கிட்டவேண்டிய உதவி தாமதிக்கப்படும் என்றார் அவர்.

நாட்டின் வர்த்தகம் மற்றும் சுற்றுப்பயண வருகை முதலியவை கொரோனா கிருமித்தொற்றால் பெரிதும் பாதிக்கப்பட்டன.

இதற்கிடையே தற்போதைய அரசியல் நெருக்கடியும் எழுந்துள்ளது. ஆனால் இச்சிக்கல்கள் ஏற் படுவதற்கு முன்னரே மலேசிய மக்களுக்கிடையே பொருளியல் தொடர்பான அதிருப்தி நிலவி வந்தது.

வாழ்க்கைச் செலவுகள், வேலையின்மை, பணவீக்கம் போன்ற விவகாரங்கள் மக்களுக்குக் கவலை கொடுத்து வருகின்றன என்றும் அவற்றில் அரசாங்கம் போதிய கவனம் செலுத்தவில்லை என்றும் கெடாவிலுள்ள ஒரு பல்கலைக்கழகப் பேராசிரியர் கூறியிருந்தார்.

இதனால் புதிதாக ஆட்சி அமைக்கும் அரசாங்கம் உடனே மக்களின் கவலைகளுக்குத் தீர்வு காண்பதுடன் கொரோனா கிருமியால் ஏற்படக்கூடிய மிரட்டல் களையும் சமாளிக்க வேண்டும் என்று எதிர்பார்க்கப்படுகிறது.


அரண்மனைக்கு வர நஜிப்புக்கு அழைப்பு;  வழக்கு விசாரணை ஒத்திவைப்பு

கோலாலம்பூர்: தேசிய அரண்மனைக்கு வரத் தமக்கு அழைப்பு விடுக்கப்பட்டுள்ளதை அடுத்து மலேசியாவின் முன்னாள் பிரதமர் நஜிப் ரசாக்கின் ‘எஸ்ஆர்சி இன்டர்நேஷனல்’ வழக்கு விசாரணை ஒத்திவைக்கப்பட்டுள்ளது.

நேற்று காலை நஜிப் அரண்மனைக்கு வர அழைப்பு வந்ததாகவும் அம்னோ தலைமையகத்தில் நடந்த கூட்டத்திற்குப் பிறகு நஜிப்பைச் சந்திக்கும் நேரம் மாற்றப்பட்டதாகவும் அவரின் தலைமைத் தற்காப்பு வழக்கறிஞர் தெரிவித்தார். கட்சிக் கூட்டத்தில் அவர் இருப்பது கட்டாயம் என்றும் கூறப்பட்டது. இதனால் உயர் நீதிமன்றம் வழக்கு விசாரணையை இன்றைக்குத் தள்ளிவைத்துள்ளது. இதற்கிடையே தற்காப்புத் தரப்பு சாட்சியான ரோஸ்மான் அப்துல்லா சாட்சியம் சொல்லத் தயாராக இல்லை என்று தெரிவிக்கப்பட்டது. இதனால் தற்காப்புத் தரப்பு தன் சாட்சியை விசாரிக்க முடியாத சூழ்நிலை எழுந்துள்ளதாகவும் நஜிப்பின் வழக்கறிஞர்கள் கூறினர்.


சொந்தக் கட்சியிலிருந்து அன்வாருக்கு வலுவான ஆதரவு

மலேசியாவின் கெஅடிலான் ராக்யாட் கட்சியின் தலைவர் அன்வார் இப்ராஹிம் அந்நாட்டின் அடுத்தப் பிரதமராகப் பதவி வகிப்பதை பக்கத்தான் ஹரப்பான் கூட்டணியின் நாடாளுமன்ற உறுப்பினர்கள் ஆதரித்துள்ளனர். மலேசியாவின் புதிய அரசாங்கத்தை அமைப்பதற்கு எந்தத் தரப்புக்கு அதிகாரம் உள்ளது என்பதை அந்நாட்டின் மாமன்னர் உறுதி செய்துவரும் வேளையில் இந்தத் தகவல் வெளிவந்துள்ளது.

மூன்று கட்சிகள் அங்கம் வகிக்கும் பக்கத்தான் ஹரப்பான் கூட்டணியைச் சேர்ந்த 92 எம்பிக்கள் மாமன்னரிடம் பேசியபோது அவர்கள் அனைவரும் திரு அன்வாரையே ஆதரிப்பதாக ஸ்ட்ரெஸ்ட் டைம்ஸ் நாளிதழ் கூறியது.

டாக்டர் மகாதீர் முகம்மதின் ப்ரிபூமி பெர்சாத்து கட்சியைச் சேர்ந்த சிலரும் பிகேஆர் கட்சியின் கிளர்ச்சி உறுப்பினர்கள் சிலரும் எதிரணிக்குக் கட்சி மாறியதை அடுத்து அவர் நேற்று முன்தினம் பதவி விலகினார். இருந்தபோதும், தற்போதைய அரசியல் குழப்பம் தீரும்வரை அவர் மாமன்னரால் இடைக்காலப் பிரதமராக நியமிக்கப்பட்டார்.

மலேசிய மாமன்னர் இன்று மாலைக்குள் 222 நாடாளுமன்ற உறுப்பினர்கள் அனைவருடனும் பேசி முடிக்கப்போவதாகக் கூறப்படுகிறது. மலேசிய மாமன்னர் ஒருவர் இப்படி ஒரு நடவடிக்கையை எடுப்பது அந்நாட்டின் வரலாற்றில் முதல் முறை.அவர்களில் 132 எம்பிக்கள், இடைக்காலப் பிரதமராகத் தொடர்ந்து பணியாற்ற டாக்டர் மகாதீரை ஆதரிக்கிறார்களா அல்லது உடனடியாக தேர்தலை நடத்தி அதன் மூலம் புதிய தலைவரைத் தேர்ந்தெடுக்க விரும்புகிறார்களா என்பதை மாமன்னரிடம் தெரிவிக்கப்போகின்றனர்.

2018ல் டாக்டர் மகாதீர் பக்கத்தான் ஹரப்பானை வெற்றிக்கு இட்டுச் சென்று மலேசியாவின் ஏழாவது பிரதமராகப் பதவியேற்றார்.


அஸ்மின் அலியின் 11 எம்.பி.க்கள் மகாதீருக்கு ஆதரவு

பெட்டாலிங் ஜெயா: மலேசியாவின் பிகேஆர் கட்சியின் முன்னாள் துணைத் தலைவர் அஸ்மின் அலி தலைமையிலான 11 நாடாளுமன்ற உறுப்பினர்கள் பிரிபூமி பெர்சாத்து மலேசியக் கட்சியில் இணையப் போவதாக தகவல் ஒன்று தெரிவிக்கிறது.

26 நாடாளுமன்ற உறுப்பினர்களைக் கொண்ட பெர்சாத்து கட்சியை விரிவுபடுத்தவே இந்த நடவடிக்கை எடுக்கப்படுவதாகக் கூறப்படுகிறது.

“பிரதமர் மகாதீர் முகம்மதின் கட்சியில் 26 உறுப்பினர்கள் மட்டுமே உள்ளனர். இந்த 11 பேரும் அதில் சேருவதன் மூலம் எண்ணிக்கை 37ஆக உயரும். தேசிய முன்னணிக் கட்சியில் உள்ள 41 உறுப்பினர்களைவிட பெர்சாத்து கட்சியில் நால்வர் மட்டுமே குறைவாக இருப்பார்கள்,” என்று அத்தகவல் கூறுகிறது.

“டாக்டர் மகாதீருக்கு ஆதரவளிக்க சிறிய குழுக்களை அமைப்பதற்குப் பதிலாக பெரிய கட்சிகளில் சேருவதன் மூலம் தாக்கம் அதிகமாக இருக்கும். எனவே, பெர்சாத்து கட்சியில் அந்த 11 பேரும் சேர முடிவெடுக்கப்பட்டுள்ளது,” என்று அத்தகவல் மேலும் குறிப்பிட்டது.

அஸ்மின் அலி, ஸுரைடா கமாருதீன், சைஃபுதீன் அப்துல்லா, பாரு பியான், கமாருதீன் ஜாஃபர், மன்சூர் ஓத்மான், ரஷீத் ஹஸ்னூன், சந்திரகுமார், அலி பிஜூ, வில்லி மோங்கின், ஜானத்தன் யாசின் ஆகியோர் அந்த 11 பேர்.

அவர்களில் நால்வர் முன்னாள் முழு அமைச்சர்கள். அந்த 11 நாடாளுமன்ற உறுப்பினர்களும் பிகேஆர் கட்சியில் முக்கிய பொறுப்புகளை வகித்தவர்கள். அஸ்மின் அலியின் கொள்கைகளுக்கு ஒத்துப் போகக்கூடியவர்களான அவர்கள், கட்சித் தலைவர் அன்வார் இப்ராஹிமுக்கு எதிராக செயல்படுபவர்கள்.

இதற்கிடையே, டாக்டர் மகாதீரைப் பிரதமராக ஆதரிக்க பெர்சாத்து கட்சியின் 26 நாடாளுமன்ற உறுப்பினர்களுக்கும் உத்தரவிடப்பட்டுள்ளதாக அக்கட்சியின் தகவல் தொடர்புத் தலைவர் ராட்சி ஜிடின் தெரிவித்துள்ளார்.

“பெர்சாத்து நாடாளுமன்ற உறுப்பினர்கள் அனைவரும் இன்று (நேற்று) காலை மாமன்னரைச் சந்தித்து டாக்டர் மகாதீர் பிரதமராக தொடருவதற்குத் தங்கள் ஆதரவை வெளிப்படுத்தினர்.

“தற்போதைய அரசியல் சூழ்நிலையைச் சமாளிக்க கட்சித் தலைமைமைத்துவத்தை நம்பவும் அமைதியாக இருக்கும்படியும் பெர்சாத்து உறுப்பினர்கள் கேட்டுக்கொள்ளப்படுகிறார்கள்.

“இந்த விவகாரம் விரைவில் தீர்க்கப்படும் என்று நாங்கள் நம்புகிறோம்,” என்று அவர் கூறினார்.

இந்நிலையில், ஜோகூர் மாநிலத்தின் 56 சட்டமன்ற உறுப்பினர்களையும் ஜோகூர் சுல்தான் இப்ராஹிம் நேற்றிரவு சந்திக்கவிருப்பதாக செய்திகள் வெளியாகின. மாநிலத்தின் அரசியல் நிலவரங்களைக் கண்டறிய அவர் இந்தச் சந்திப்புக்கு ஏற்பாடு செய்திருந்ததாகக் கூறப்படுகிறது.


‘பிரதமராக யாருக்கும் பெரும்பான்மை இல்லை'

மலேசியாவின் 222 நாடாளுமன்ற உறுப்பினர்களில் யாருக்கும் அறுதிப் பெரும்பான்மை கிடைக்காததால் மலேசியாவின் பிரதமர் யார் என்பது பற்றி அடுத்த மாதம் 2ஆம் தேதி கூடும் நாடாளுமன்றத்தில் முடிவு செய்யப்படும் என்று மலேசியாவின் இடைக்காலப் பிரதமர் டாக்டர் மகாதீர் முகமது கூறியுள்ளார்.

முன்னதாக, இன்று காலை மாமன்னரைச் சந்தித்த அவர், இன்று மாலை இந்தத் தகவலை செய்தியாளர்களிடம் தெரிவித்தார்.

“அனைத்து நாடாளுமன்ற உறுப்பினர்களையும் தனித்தனியாகச் சந்தித்த மாமன்னர் அவர்களது ஆதரவு யாருக்கு என்பதைப் பற்றி கேட்டார். ஆனால், யாருக்கு தனிப்பெரும்பான்மை உள்ளது என்பதை மன்னரால் கண்டறிய முடியவில்லை. அதனால், இது குறித்து முடிவெடுக்க சரியான இடம் நாடாளுமன்றம்தான் என்று மன்னர் கூறியுள்ளார்,” என்றார் திரு மகாதீர்.

நம்பிக்கை வாக்கெடுப்பில் உறுதியான முடிவு எட்டப்படவில்லை என்றால், திடீர்த்தேர்தல் நடத்த மாமன்னர் அழைப்புவிடுக்கலாம் என்று 94 வயதான டாக்டர் மகாதீர் குறிப்பிட்டார்.

#மலேசியா #பிரதமர் #மகாதீர் #இடைக்காலத் தேர்தல் #தமிழ்முரசு


மலேசிய பொருளியலை  மேம்படுத்த $6.6 பி. திட்டம்

புத்ரா ஜெயா: மலேசியாவில் அரசியல் நெருக்கடிகளுக்கு இடையே பொருளியலை மேம்படுத்தும் 20 பில்லியன் ரிங்கிட் (S$6.6 பில்லியன்) மதிப்புள்ள சலுகைகளை இடைக்காலப் பிரதமரான டாக்டர் மகாதீர் முகம்மது அறிவித்துள்ளார்.

அரசியல் நிச்சயமற்ற சூழ்நிலை மற்றும் கொரோனா கிருமி பரவல் காரணமாக பாதிக்கப்பட்டுள்ள பொருளியலை மேம்படுத்தும் நோக்கத்தோடு சலுகைகள் அறிவிக்கப்பட்டுள்ளன.

“கிருமி பரவலால் பாதிக்கப்பட்டுள்ள பொருளியலை மேம்படுத்தவும் வளர்ச்சியை பெருக்கவும் தரமான முதலீடுகளை ஈர்க்கவும் அறிவிக்கப்பட்டுள்ள தொகுப்பு உதவும்,” என்று டாக்டர் மகாதீர் குறிப்பிட்டார்.

“கொவிட்-19 என பெயரிடப் பட்டுள்ள கொரோனா கிருமி பரவல் கட்டுப்படுத்தப்பட்டுள்ளது, கிருமியால் பாதிக்கப்பட்டவர்களும் குணமடைந்து வீடு திரும்பிவிட்டனர். இருந்தாலும் அந்த கிருமி உலக அளவிலும் மலேசியாவிலும் பொருளியலில் பெரும் விளைவுகளை ஏற்படுத்தியுள்ளது. இந்தப் பாதிப்புகளை வலுவாகச் சமாளிக்கும் நோக்கத்தோடு பொருளியல் திட்டம் தயாரிக்கப்பட்டுள்ளது.

“மூன்று அணுகுமுறையில் திட்டங்கள் அமலாக்கப்படும். முதலில் பாதிக்கப்பட்ட நிறுவனங்களிடையே ரொக்கப் புழக்கத்தை அதிகரிக்கச் செய்வது, 2வது பாதிக்கப்பட்ட தனிப்பட்டவர்களுக்கு உதவுவது, 3வது சுற்றுலாத் துறையின் தேைவயை அதிகரிக்கச் செய்வது,” என்று பிரதமர் மகாதீர் சொன்னார்.

ஹோட்டல்கள், பயண முகவர்கள், விமான நிறுவனங்கள், கடைத் தொகுதிகள், மாநாட்டு மற்றும் கண்காட்சி நிலையங்கள் ஆகியவற்றுக்கு ஆறு மாதங்களுக்கு மின்சாரக் கட்டணத்தில் 15 விழுக்காடு கழிவு, ஹோட்டல்களுக்கு குறிப்பிட்ட காலம் வரை சேவை வரியிலிருந்து விலக்கு உட்பட பல்வேறு சலுகைகள் திட்டத்தில் இடம்பெற்றுள்ளன. கிருமியால் வருமானம் பாதிக்கப்பட்ட டாக்சி ஓட்டுநர், சுற்றுலா பேருந்து ஓட்டுநர், சுற்றுலா வழிகாட்டிகள் போன்ற தனிப்பட்டவர் களுக்கு தலா 600 ரிங்கிட் ரொக்கம் வழங்கப்படும். கிருமிக்கு எதிராக போராடும் முதல் நிலையில் உள்ள மருத்துவர்கள், ஊழியர்களுக்கும் சலுகைகள் அறிவிக்கப்பட்டுள்ளன.


ஜோகூரில் பக்கத்தான் ஹரப்பான் ஆட்சி கவிழ்ந்தது

ஜோகூர் மாநிலத்தில் பக்கத்தான் ஹரப்பான் கூட்டணியின் பிடி தளர்ந்துவிட்டதால் அந்த கூட்டணி தலைமையிலான ஆட்சி கவிழ்ந்துவிட்டது. இதனால் குறுகிய பெரும்பான்மையில் 28 இடங்களுடன் புதிய கூட்டணி ஆட்சிக் கட்டிலில் ஏறும் என எதிர்பார்க்கப்படுகிறது.

ஜோகூர் சுல்தானை தனிப்பட்ட முறையில் மாநில சட்டமன்ற உறுப்பினர்கள் சந்தித்துப் பேசினர்.

அப்போது புதிய கூட்டணிக்கு சுல்தான் ஒப்புதல் அளித்ததாக சுல்தானின் தனிப்பட்ட செயலாளர் ஜாபா முஹமட் நோஹா தெரிவித்தார். சுல்தானுடன் நடைபெற்ற சந்திப்பில் புதிய கூட்டணிக்கு 28 உறுப்பினர்களும் பக்கத்தான் ஹரப்பானுக்கு 26 உறுப்பினர்களும் ஆதரவு தெரிவித்ததாக அவர் கூறினார்.

மாநிலத்தின் வளர்ச்சிக்கு புதிய கூட்டணி பாடுபடும் என்று சுல்தான் நம்புவதாகவும் அவர் சொன்னார். “இரு உறுப்பினர்கள் வரவில்லை, ஆனால் இன்னமும் முதல்வர் பதவிக்கான திட்டத்தை புதிய கூட்டணி சமர்பிக்கவில்லை,” என்றார் அவர். அம்னோ, எம்ஐசி, பாஸ் மற்றும் பெர்சத்துக் கட்சி ஆகியவற்றை உள்ளடக்கி புதிய கூட்டணி உருவாக்கப்பட்டுள்ளது.

முன்னதாக ஆளும் கூட்டணியிலிருந்து பெர்சத்துக் கட்சியைச் சேர்ந்த 11 உறுப்பினர்கள் விலகியதால் பக்கத்தான் ஹரப்பான் ஆட்சி கவிழ்ந்தது. இதையடுத்து சட்டமன்ற உறுப்பினர்களை சுல்தான் இப்ராஹிம் அழைத்துப் பேசினார். அப்போது புதிய கூட்டணிக்கு சுல்தான் ஒப்புதல் அளித்தார்.


மலேசியாவின் முதல் பெண் மேஜர் ஜெனரல் சூரியகலா

கோலாலம்பூர்: மலேசிய ராணுவத்தில் மலாய் அல்லாத ஒருவர், புதிய உச்சத்தைத் தொட்டுள்ளார். பிரிகேடியர் ஜெனரலான சூரியகலா சூரியபகவான் மேஜர் ஜெனரலாக பதவி உயர்வு பெற்றுள்ளார். இதனால் மலேசிய வரலாற்றில் முதல் பெண் மேஜர் ஜெனரல் என்ற பெருமையை சூரியகலா பெற்றுள்ளார். சென்ற ஞாயிற்றுக்கிழமை சாபாவில் நடைபெற்ற 87வது ராணுவ தினத்தில் அவருக்கு பதவி உயர்வு வழங்கப்பட்டது. இரண்டு குழந்தைகளுக்குத் தாயாரான சூரியகலா அர்ப்பணிப்புமிக்க அதிகாரி என மலேசிய ராணுவத் தளபதி ஜெனரல் அஹமட் ஹஸ்புல்லா முஹமட் நவாவி பாராட்டியுள்ளார். வரும் அக்டோபர் மாதம் 26ஆம் தேதி சூரியகலா அறுபது வயதைத் தொடுகிறார். புதிய பதவி உயர்வு தமது உழைப்புக்கு கிடைத்த வெகுமதி என்று அவர் கூறியுள்ளார்.


முக்ரிஸ் பதவிக்கு ஆபத்தில்லை

அலோர் ஸ்டார்: பக்கத்தான் ஹரப்பான் கூட்டணியில் இருந்து தமது கட்சி வெளியேறினாலும் தமது பதவிக்கு ஆபத்தில்லை என்று கெடா முதல்வரான முக்ரிஸ் மகாதீர் கூறினார். தமக்கு ஆதரவு அளிக்கும் உறுப்பினர்களின் கடிதங்களை கெடா சுல்தான் ஏற்றுக் கொண்டதாகவும் அவர் கூறினார்.


வாங்கிய 50 ‘பிக் ஸ்வீப்’ சீட்டுகளுக்கும் பரிசு; அதில் ஒன்றுக்கு முதல் பரிசும் ஜாக்பாட் பரிசும்

ஜோகூரைச் சேர்ந்த இளையருக்கு மலேசியாவின் ‘பிக் ஸ்வீப்’ அதிர்ஷ்டக் குலுக்கில் 3.5 மில்லியன் மலேசிய ரிங்கிட் பரிசு கிடைத்துள்ளது.

இந்தச் செய்தியை பான் மலேசியன் ஸ்வீப்ஸ் நிறுவனத்தின் அறிக்கை இன்று (பிப்ரவரி 28) தெரிவித்தது.

30களில் இருக்கும் அந்த ஆடவர் வாங்கிய 50 சீட்டுகளில் ஒன்றுக்கு முதல் பரிசு விழுந்திருக்கிறது. அத்துடன் அவருடைய சீட்டின் இறுதியில் 7 என்ற எண் இருந்ததால் அவருக்கு ஜாக்பாட் பரிசுத்தொகையும் கிடைத்துள்ளது.
 அவர் அந்தப் பரிசுச் சீட்டுகளை தாமன் பிலாங்கி ஜோகூர் பாருவில் வாங்கியதாகச் சொல்லப்பட்டது.

தைப்பூச தினத்தன்று நிறுவனம் அளித்த இரவு விருந்து ஒன்றில் பங்கேற்றபோது அந்தப் பரிசுச் சீட்டுகளை அவர் வாங்கினார்.

“அந்த விருந்தில் நடத்தப்பட்ட அதிர்ஷ்டக் குலுக்கில் இளையருக்கு 500 ரிங்கிட் அங் போ கிடைத்தது. அதனையடுத்து, அதிர்ஷ்டக் குலுக்கு சீட்டு விற்பனையாளர் அவரை அணுகியதில் அவர் 50 சீட்டுகளை வாங்கினார்,” என்று கூறப்பட்டது.

அவர் வாங்கிய சீட்டுகளில் ஒன்றுக்கு முதல் பரிசாக 3 மில்லியன் மலேசிய ரிங்கிட்டும் ஜாக்பாட் பரிசாக 500,000 ரிங்கிட்டும் கிடைத்தன.

அத்துடன் அவர் வாங்கிய மற்ற 49 சீட்டுகளிலும் முதல் நான்கு எண்கள் முதல் பரிசு பெற்ற சீட்டின் முதல் நான்கு எண்களுடன் ஒத்திருந்ததால் அவருக்கு மொத்தம் 4,900 ரிங்கிட் கூடுதலாகக் கிடைத்தது.

#மலேசியா #பிக்ஸ்வீப் #50 சீட்டுகளுக்கும் பரிசு


மாமன்னர்: அடுத்த பிரதமரை நான்தான் முடிவு செய்வேன்

மாமன்னரை சந்தித்துவிட்டு நேற்று இறுகிய முகத்துடன் வெளியே வந்த இடைக்காலப் பிரதமர் மகாதீர், மார்ச் 2ஆம் தேதி நாடாளுமன்ற சிறப்பு அமர்வில் புதிய பிரதமர் தேர்ந்தெடுக்கப்படுவார் என்று அறிவித்தார்.

ஆனால் அப்படி நாடாளுமன்றத்தைக் கூட்ட முடியாது என்று சபாநாயகர் முஹமட் அரிஃப் முஹமட் யூசோப் தெரிவித்ததால் மலேசிய அரசியலில் அடுத்தடுத்து திடீர் திருப்பங்கள் நடைபெற்று வருகின்றன. மாமன்னர் அனுமதி கொடுத்தால் மட்டுமே நாடாளுமன்றத்தைக் கூட்ட முடியும் என்று திரு முஹமட் அரிஃப் கூறியுள்ளார்.

இதனை உறுதி செய்துள்ள மாமன்னர் சுல்தான் அப்துல்லா ரியாத்துதின் அஹமது ஷா, அடுத்த பிரதமரை நான்தான் முடிவு செய்வேன், நாடாளுமன்றம் அல்ல என்று கூறினார்.

இதனால் மார்ச் 2ஆம் தேதி நாடாளுமன்றம் அமர்வு இராது என்று தெரிவிக்கப்பட்டுள்ளது.

இதற்கிடையே கட்சித் தலைவர் களை மாமன்னர் சந்தித்து அவர்களை எத்தனை நாடாளுமன்ற உறுப்பினர்கள் ஆதரிக்கின்றனர் என்பதைக் கேட்டு அறிவார் எனத் தெரிகிறது.

முன்னதாக சபாநாயகர் முஹமட் அரிஃப் இன்று (பிப்ரவரி 28) காலை மாமன்னரை இரண்டு முறை சந்தித்தார். அனால் சந்திப்பு விவரங்கள் வெளியிடப்படவில்லை.

இந்த நிலையில் நாடாளுமன்ற சிறப்பு அமர்வு நடைபெறும் என்று இடைக்காலப் பிரதமர் டாக்டர் மகாதீர் கூறுவது பொருத்தமில்லாதது என்று பக்கத்தான் ஹரப்பான் சாடியது.

நாடாளுமன்றத்தைக் கூட்டுவது மாமன்னரின் அதிகாரத்துக்கே சவால் விடுப்பது போல உள்ளது என்று இன்று வெளியிட்ட அறிக்கையில் அது கூறியது.

இந்த நிலையில் ஈஸ்ட்டின் ஹோட்டலில் பிரதமர் வேட்பாளரான அன்வார் இப்ராஹிம் தலைமையில் கூடிய கெஅடிலான் கட்சியினர் அடுத்த கட்ட நடவடிக்கைகள் குறித்து ஆலோசனை நடத்தினர்.

இடைக்காலப் பிரதமரான டாக்டர் மகாதீர் தொடங்கிய பெர்சாத்துக் கட்சி, அக்கட்சியின் தலைவரான முஹைதீன் யாசினை பிரதமர் வேட் பாளராக முன் நிறுத்தியுள்ளது.

அம்னோ, பாஸ் ஆகிய இரு கட்சி களும் முஹைதீன் யாசினுக்கு ஆதரவு அளிக்க முன்வந்ததால் பெர்சாத்துக் கட்சி இந்த முடிவை எடுத்துள்ளது.

பெர்சாத்துக் கட்சி யின் 36 உறுப்பினர்களுடன் முஹை தீன் யாசினுக்கு 96 பேர் ஆதரவு உள்ளது. இது பெரும்பான்மைக்கு 19 குறைவு

#மலேசியா #அரசியல் #தமிழ்முரசு


ஜோகூரில் குழப்பம்; பக்கத்தான் ஹரப்பானுக்கு 28 பேர் ஆதரவு

ஜோகூர் பாரு: ஜோகூரில் உள்ள பக்கத்தான் ஹரப்பான் கூட்டணி, மொத்தமுள்ள 56 சட்டமன்ற உறுப்பினர்களில் 28 பேர் தங்களை ஆதரிப்பதாகக் கூறியுள்ளது.

இதனால் ஜோகூரில் புதிய குழப்பம் ஏற்பட்டுள்ளது. வியாழக்கிழமை இரவு நடைபெற்ற செய்தியாளர் கூட்டத்தில் பக்கத்தான் ஹரப்பான் கூட்டணியை ஆதரிப்பதாக 28 உறுப்பினர்களும் பகிரங்கமாக அறிவித்தனர். அமானா கட்சியைச் சேர்ந்த ஒன்பது பேரும் ஜனநாயக செயல் கட்சியின் 14 பேரும் கெ அடிலான் கட்சியைச் சேர்ந்த ஐந்து பேரும் பக்கத்தான் ஹரப்பான் கூட்டணியை ஆதரிப்பதாகத் தெரிவித்தனர்.

ஜோகூர் அமானாவின் தலைவரான அமினோல்ஹுடா ஹசன், “நாங்கள் அனைவரும் பக்கத்தான் ஹரப்பான் கூட்டணியில் நீடிக்கிறோம். எங்களுக்கு 28 உறுப்பினர்களின் ஆதரவு உள்ளது,” என்று செய்தியாளர் கூட்டத்தில் கூறினார்.

இதனால் புதிய கூட்டணிக்கு ஆட்சியமைக்க போதுமான ஆதரவு இல்லை என்றும் அவர் சொன்னார்.

சென்ற வியாழக்கிழமை ஆளும் பக்கத்தான் ஹரப்பானிலிருந்து பெர்சாத்துக் கட்சி விலகியதால் ஆட்சி கவிழும் அபாயம் ஏற்பட்டது. பெர்சாத்துக் கட்சியை உள்ளடக்கிய புதிய கூட்டணி ஆட்சியமைக்க முயற்சி செய்வதாகவும் கூறப்பட்டது. ஆனால் தற்போது பக்கத்தான் ஹரப்பான் தங்களுக்கு போதுமான ஆதரவு உள்ளதாகத் தெரிவித்துள்ளது.


முடிவுக்கு வந்தது மலேசியாவின் அரசியல் குழப்பம்; பிரதமராகிறார் முகைதீன் யாசின்

அரசியல் கட்சித் தலைவர்களை இன்று (பிப்ரவரி 29) சந்தித்த பிறகு, திரு முகைதீன் யாசினை மலேசியாவின் அடுத்த பிரதமராக மலேசிய மாமன்னர் தேர்ந்தெடுத்துள்ளார்.

திரு முகைதீன் யாசின் நாளை காலை 10.30 மணிக்கு நாட்டின் எட்டாவது பிரதமராகப் பதவியேற்பார் என இஸ்தானா நெகரா அறிவித்துள்ளது.

பிரதமர் பதவிக்கான பெரும்பான்மை ஆதரவுக்காக பக்கத்தான் ஹரப்பானுடன் மீண்டும் இணைய இடைக்காலப் பிரதமர் டாக்டர் மகாதீர் முடிவெடுத்த நிலையில் அரண்மனையிலிருந்து இந்த அறிவிப்பு வெளியாகியுள்ளது.

“அனைத்து கட்சித் தலைவர்களின் பிரதிநிதிகள், தனிப்பட்ட நாடாளுமன்ற உறுப்பினர்கள் ஆகியோரின் கருத்துகளைக் கேட்டறிந்த பிறகு, பிபிபிஎம் கட்சியின் தலைவரான திரு முகைதீன் யாசின் மீது நாடாளுமன்ற உறுப்பினர்கள் நம்பிக்கை கொண்டிருப்பதாக மாமன்னர் ஊகிக்கிறார்,” என்று இன்று வெளியிடப்பட்ட அறிக்கை ஒன்றில் இஸ்தானா குறிப்பிட்டது.

இது தொடர்பான கூடுதல் செய்திகளுக்கு நாளைய (1/03/2020) தமிழ் முரசின் அச்சுப் பிரதியை நாடுங்கள்!

#மலேசியா #எட்டாவது பிரதமர் #மாமன்னர் #அரண்மனை


மலேசிய அரசாங்கத் தலைமை சட்ட அதிகாரி பதவி விலகினார்

பெட்டாலிங் ஜெயா: மலேசிய அரசாங்கத் தலைமை சட்ட அதிகாரி டோமி தாமஸ் தமது பதவி விலகல் கடிதத்தைச் இடைக்கால பிரதமரான மகாதீர் முகம்மதுவிடம் நேற்று முன்தினம் சமர்ப்பித்தார்.

பதவி விலகலுக்குக் காரணம் ஏதும் கூறப்படவில்லை. ஆனால் திரு மகாதீர் அலுவலகத்தில் இருக்கும் காலத்தில் தாம் பதவி விலக விரும்புவதாக ‘த எட்ஜ்’ செய்தி வெளியிட்டது. இவ்வாண்டு ஜூன் மாதத்துடன் திரு தாமசின் பதவிக்காலம் முடிவடைய வேண்டியது.

சட்டத் துறையில் கிட்டத்தட்ட 40 ஆண்டுகள் அனுபவம் பெற்றிருந்த திரு தாமசை அரசாங்கத் தலைமை சட்ட அதிகாரியாக நியமித்தார் டாக்டர் மகாதீர். அரசியல் மாற்றத்திற்கு இடையே திரு தாமசின் பதவி விலகல் ஏற்பட்டுள்ளதால் அவர் பார்வையில் இருந்து வரும் ‘1எம்டிபி’ போன்ற வழக்கு விசாரணைகள் தற்காலிகமாக நிறுத்தி வைக்கப்படும் என்று கூறப்படுகிறது.


பிகேஆர் துணைத் தலைவர் மீது  கட்சி ஆதரவாளர்கள் தாக்குதல்

கோலாலம்பூர்: பிகேஆர் கட்சியின் உதவித் தலைவர் தியன் சுவானைத் தாக்கியவரை மலேசிய போலிசார் கைது செய்தனர்.

பெட்டாலிங் ஜெயாவில் உள்ள பிகேஆர் தலைமையகத்தில் நேற்று நடந்த கட்சிக் கூட்டத்தில் கலந்து

கொண்ட பிறகு, அங்கிருந்து வெளியேறிய தியன் சுவாவை பிகேஆர் கட்சி ஆதரவாளர் ஒருவர் தண்ணீர் போத்தலைக் கொண்டு தாக்கியதாக தி நியூ ஸ்ட்ரெய்ட்ஸ் டைம்ஸ் செய்தி தெரிவிக்கிறது.

பிகேஆர் முன்னாள் துணைத் தலைவர் அஸ்மின் அலிக்கு ஆதரவாக இருந்ததாக சந்தேகித்து கட்சி ஆதரவாளர்கள் தியன் சுவாவை துரோகி என கூச்சலிட்டவாறே அவரைத் தாக்கினர்.

இச்சம்பவத்தின்போது ஒட்டாய் சீர்திருத்த குழுவினர் சிலர் தலையிட்டு அவர்களை தடுத்து நிறுத்தியதைத் தொடர்ந்து, 10 நிமிடங்கள் கழித்து நிலைமை கட்டுக்குள் வந்தது.

இதற்கு முன்னர் செபாராங் ஜெயா பிகேஆர் சட்டமன்ற உறுப்பினர் டாக்டர் அவிவ் பஹர்டின் மற்றும் சிலாங்கூர் பிகேஆர் செயலாளர் முகமது ரஸ்லான் ஆகியோரையும் பிகேஆர் ஆதரவாளர்கள் தாக்கினர்.

இதற்கிடையே, மலேசிய மன்னரை அவமதிக்கும் வகையில் சமூக ஊடகத்தில் கருத்து வெளியிட்ட ஒருவரையும் பொது ஒழுங்கிற்கு குந்தகம் விளைவிக்க முற்பட்டதாக மலேசிய போலிசார் கைது செய்துள்ளனர்.

மகாதீர் பதவி விலகிய பிறகு, பெர்சத்து கட்சித் தலைவர் முகைதீன் யாசின் பிரதமராக நியமிக்கப்பட்டது தொடர்பாக அந்த 35 வயது ஆடவர் மன்னரை விமர்சித்து ஃபேஸ்புக்கில் கருத்து பதிவிட்டார்.

இதுதொடர்பாக மேலும் மூவரிடமும் போலிசார் விசாரணை மேற்கொண்டு வருகின்றனர்.

மலேசியாவின் எட்டாவது பிரதமராக முகைதீன் யாசின் பதவியேற்றுள்ளதற்கு பலரும் ஆதரவு, வாழ்த்து தெரிவித்து வரும் நிலையில், மலேசிய டுவிட்டரில் #NotMyPM என்ற ஹேஷ்டேக் பலராலும் பகிரப்பட்டது.

இதனிடையே, தான் பிரதமராக ஆதரவு வழங்குவது குறித்து மலேசிய மன்னர், மலாய் ஆட்சியாளர்களைத் தவறாக வழிநடத்தியதாக முகைதீன் யாசினுக்கு எதிராக போலிசில் புகார் அளிக்கப் போவதாக பக்கத்தான் ஹரப்பன் கூட்டணி தலைமை கொறடா ஜோஹரி அப்துல் தெரிவித்துள்ளார்.


மலேசிய அரசியலில் நீடிக்கும் குழப்பம்

கோலாலம்பூர்: கடந்த வாரத்தில் பல திருப்பங்களை எதிர்கொண்ட மலேசிய அரசியலில், பிரதமர் பதவிக்கான போட்டியில் யார் முன்னிலை வகிக்கிறார்கள் என்பதைவிட, பிரதமர் எவ்வாறு தீர்மானிக்கப்படுவார் என்ற கேள்வியே மேலோங்கி இருந்தது.

இந்நிலையில், மலேசிய மன்னர், பெர்சத்துவின் தலைவர் முகைதீன் யாசினுக்கு பெரும்பான்மை ஆதரவு இருப்பதாகக் கூறி நேற்று அவரை பிரதமராக நியமித்தார். இதனால் குழப்பத்திற்கு முடிவு கிடைத்ததாக பார்க்கப்பட்டது.

ஆனால் இடைக்கால பிரதமர் மகாதீரையே மீண்டும் பிரதமராக தேர்வு செய்ய முடிவு செய்துள்ள பக்காத்தான் ஹரப்பன், 222 உறுப்பினர்களின் ஆதரவு தமக்கு இருப்பதாகக் கூறியது மீண்டும் குழப்பத்தை ஏற்படுத்தியுள்ளது.

எனவே விரைவில் கூடும் என்று எதிர்பார்க்கப்படும் நாடாளுமன்றக் கூட்டத்தில், பெரும்பான்மை ஆதரவு யாருக்கு இருக்கிறது என்பதை நிரூபிப்பதில் குழப்பம் தீரலாம்.

அதாவது பக்கத்தான் ஹரப்பான் மற்றும் மகாதீர் ஒரு வாரத்திற்கு மேல் தங்களுடைய ஆதரவாளர்களைக் கட்டுக்குள் வைத்திருக்க வேண்டும்.

தற்போதைய சபாநாயகர் முகமட் ஆரிஃப் மொஹமட் யூசோஃப், அமானா நெகாராவிலிருந்து பக்கத்தான் உறுப்பினராக இருந்தது அவர்களுக்கு சாதகமான அம்சமாகும். முகைதீனுக்கு தேவையான பெரும்பான்மை ஆதரவு இருக்கிறதா என்பதை முடிவு செய்ய அடுத்த வாரத் தொடக்கத்திலேயே அவர் நம்பிக்கை தீர்மானத்தை அனுமதிக்க வாய்ப்பு உள்ளதாகக் கூறப்படுகிறது.


உணவுத் தொழிற்சாலையில் தீ விபத்து

கெப்பாலா பத்தாஸ்: மலேசியாவின் ஜாலான் லஹர் கெப்பர் பகுதியில் உள்ள உணவுத் தொழிற்சாலையில் நேற்று காலை தீப்பற்றி எரிந்தது. அதிகாலை 3.30 மணியளவில் பற்றிய தீ, மளமளவென பரவி கிட்டத்தட்ட 80% கட்டடத்தைச் சேதப்படுத்தியது. ஆறு தீயணைப்பு வண்டிகளுடன் சுமார் ஏழு மணி நேர போராட்டத்திற்குப் பிறகு தீயணைப்பாளர்கள் தீயைக் கட்டுக்குள் கொண்டு வந்தனர்.


மலேசிய அரசியல்: அதிரடி திருப்பங்களின் பின்னணி

பெட்டாலிங் ஜெயா: மலேசியாவில் பக்கத்தான் ஹரப்பான் கூட்டணி வீழ்ச்சிக்குக் காரணமான ஒரு வார அரசியல் திருப்பங்களின் பின்னணியில் என்ன நடந்தது என்பது பற்றி அந்நாட்டின் முன்னாள் பிரதமர் மகாதீர் முகம்மதுவின் முன்னாள் பத்திரிகை செயலாளர் ஆடம் முக்ரிஸ் முகமது முகைதீன் பகிர்ந்துகொண்டுள்ளார்.

பக்கத்தான் ஹரப்பான் கூட்டணியின் வீழ்ச்சி கடந்த 23ஆம் தேதி ஆரம்பமானது என்றார் அவர்.

அவர் நேற்று வெளியிட்ட ஃபேஸ்புக் பதிவில், "பிகேஆர் கட்சியின் துணைத் தலைவர் அஸ்மின் அலியின் ஆதரவாளர்கள் ஷெரட்டன் ஹோட்டலில் சந்தித்தபோது, பெர்சத்துவின் உச்ச மன்றக் கூட்டம் நடந்து கொண்டிருந்தது.

 பெர்சத்துவின் அக்கூட்டத்தில், தன் கொள்கைகளின் அடிப்படையில் அம்னோவுடன் இணைந்து பணியாற்ற டாக்டர் மகாதீர் மறுத்துவிட்டார். ஆனால் கட்சியில் இருந்து தனிப்பட்ட நாடாளுமன்ற உறுப்பினர்கள் இருப்பதை அவர் ஏற்றுக்கொண்டதாக," குறிப்பிட்டிருந்தார்.

"அப்போது வெகு சில பெர்சத்து உறுப்பினர்களே மகாதீருக்கு ஆதரவாக இருந்தனர்.

"மகாதீர் முடிவெடுப்பதற்கு அவகாசம் அளிக்கும் வகையில், இந்த முடிவு சற்று நிறுத்தப்பட்டது. அப்போது மகாதீர் தனது எண்ணத்தை மாற்றிக்கொள்வார் என்று அப்போதைய பிகேஆர் கட்சியைச் சேர்ந்த அஸ்மினும் நம்பிக் கொண்டிருந்தார்.

"அன்று இரவு நடந்த கூட்டத்தின்போது தெங்கு அட்னான் மன்சோர் ஒரு அமைச்சர் போல வந்தார், கூட்டம் பிரிந்தது.

"அப்போது அனைவரும் எந்த அமைச்சை தேர்ந்தெடுப்பது என்ற நிலையில் இருந்தார்கள். அடுத்த நாள் பக்கத்தான் ஹரப்பான் தலைவர்கள் மகாதீரைச் சந்திக்க சென்றனர்.

"அதற்கு முன் வரை பக்கத்தான் தலைவர்கள் டாக்டர் மகாதீரை ஒரு கெட்டவராக பார்த்தார்கள். அவர்களைப் பொறுத்தவரை இதையெல்லாம் மகாதீர் தான் திட்டமிட்டதாக நினைத்தார்கள். அது பின்வாசல் அரசாங்கமோ அல்லது ஷெரட்டன் நகர்வோ.

"சந்திப்பிற்குப் பிறகு மகாதீர் நேர்மையானவர், கொள்கை ரீதியானவர் என்பதை அவர்கள் உணர்ந்தார்கள். ஆனால் அதற்குள் மகாதீர் பதவி விலகல் கடிதத்தை கொடுத்திருந்தார்.

"பெர்சத்து கூட்டணியிலிருந்து விலகிவிட்டதால், அவரால் பக்கத்தான் ஹரப்பான் கூட்டணிக்கு தலைமை வகிக்க முடியாது என்ற காரணத்தால் மகாதீர் பிரதமராகவும் நீடிக்க விரும்பவில்லை.

"மேலும் முகைதீன் யாசினின் நிலைப்பாட்டை ஏற்காததால் பெர்சத்து தலைவர் பதவியில் இருந்து விலகிய மகாதீர், அம்னோ அரசாங்கத்திற்கு பிரதமராகவும் விரும்பவில்லை.

"இதற்கிடையே அன்வார் பிரதமராக பரிந்துரைக்கப்பட்டார். ஆனால் பெரும்பான்மையை நிரூபிக்க நாடாளுமன்றத்தைக் கூட்ட சபாநாயகர் மறுத்துவிட்டார்.

"இதையடுத்து, மீண்டும் மகாதீரை ஆதரிக்க பக்கத்தான் தலைவர்கள் முன் வந்தனர். சில நிபந்தனைகளுடன் மகாதீரும் அதற்கு ஒப்புக்கொண்டார்.

"அதற்குள் அம்னோ, பாஸ் கட்சிகளுடன் சேர்ந்து பெர்சத்து, முகைதீன் யாசினைப் பிரதமராக பரிந்துரைத்தது. அதனால் தான் மகாதீர் மறுத்துவிட்டார்," என்று முக்ரிஸ் சொன்னார்.

பெர்சத்து, பிகேஆர் கட்சிகளின் நாடாளுமன்ற உறுப்பினர்கள் விலகியதால் பக்கத்தான் ஹரப்பான் வீழ்ந்ததையடுத்து, பெர்சத்துவின் முகைதீன் யாசின் நேற்று முன்தினம் பிரதமராகப் பொறுப்பேற்றார்.


ஸாஹிட்: என் மீதான அவப்பெயரைத் துடைப்பேன்

கோலாலம்பூர்: புதிய அமைச்சரவை அமைக்கும் விவகாரம் தொடர்பாக பிரதமர் முகைதீன் யாசினுடன் பேசுவதற்காக அம்னோ தலைவர் அகமது ஸாஹிட் ஹமீடி மீதான ஊழல் வழக்கு விசாரணை நேற்று ஒத்திவைக்கப்பட்டது.

ஆக்கல்புடி அறக்கட்டளை ஊழல், பண மோசடி மற்றும் நம்பிக்கை மோசடி வழக்கு தொடர்பாக 47 லஞ்ச ஊழல் குற்றச்சாட்டுகளை எதிர்நோக்கியுள்ளார் ஸாஹிட் ஹமீடி.

புதிய அமைச்சரவை உருவாக்கத்திற்கான ஆலோசனையின் போது ஸாஹிட் ஹமீடி இருப்பது தேவையானது,” என்று அவரது வழக்கறிஞர் கூறினார்.

இந்த வழக்கு இன்று மீண்டும் தொடங்கும் எனவும் நீதிபதி கூறினார்.

இதற்கிடையே பேசிய ஸாஹிட், "இதற்கு முந்திய வழக்குகளை போல், என் மீதான வழக்கு கைவிடப்படவில்லை.

“எந்த வழக்குகளையும் திரும்ப பெறாமல், என் மீதான அவப்பெயரை நீதிமன்றத்தில் துடைப்பேன்.

“என் மீதான வழக்குகள் அரசியல் காரணங்களுக்காக போடப்பட்டவை என்றாலும் அதை நீதிமன்றம் முடிவு செய்ய வேண்டும் என்று நினைக்கிறேன்,” என்றார்.


அம்பிகா, மரினாவிடம் விசாரணை

கோலாலம்பூர்: மனித உரிமை ஆர்வலர்களான அம்பிகா சீனிவாசன், முன்னாள் பிரதமர் மகாதீரின் மகளான படுகா மரினா மகாதீர் ஆகிய இருவரும் முகைதீன் யாசின் மலேசியாவின் பிரதமராக நியமிக்கப்பட்டதற்கு மறுப்பு தெரிவிக்கும் கூட்டம் ஒன்றிற்கு காரணமாக இருந்தது தொடர்பில் போலிசாரின் விசாரணையில் உள்ளனர்.

இதை தெரிவித்த தேசிய தலைமை போலிஸ் அதிகாரி அப்துல் ஹமீது பாடோர், “ஞாயிற்றுக்கிழமை ஆர்ப்பாட்டம் தொடர்பாக போலிசுக்கு புகார் அறிக்கை வந்தது. நாங்கள் விசாரிக்கிறோம்,” என்றும் கூறினார்.

ஆனால், அவர்கள் மீது சுமத்தப்பட இருக்கும் குற்றங்களை அவர் குறிப்பிடவில்லை.

நாட்டின் ஜனநாயகத்தை பாதுகாப்பதற்கான சட்டபூர்வநடவடிக்கையாக அவசர நாடாளுமன்ற அமர்வு அழைக்கப்பட வேண்டும் என்று தேர்தல் சீர்திருத்தக் குழுவின் முன்னாள் தலைவரான அம்பிகா ஞாயிற்றுக்கிழமை நடைபெற்ற அமைதி பேரணியில் தெரிவித்திருந்தார்.

இப்பேரணியில் கலந்துகொண்ட படுகா மரினா, மலேசியர்கள், குறிப்பாக இளைஞர்கள், நம்பிக்கையை கைவிட வேண்டாம்.

விரக்தி அடைந்து ஒதுங்கிவிடாமல், இளையர்கள் அரசியலில் பங்கெடுப்பதே இதை சரி செய்வதற்கான சிறந்த வழி என்றும் பேசினார்.


மலேசியாவில் புதிய அரசாங்கம்; மலாய்க்காரர் அல்லாதவர்களிடையே எதிர்காலம் பற்றிய கவலை

முகைதீன் யாசினின் புதிய அரசாங்கத்தில் பூமி புத்திரர்கள் எனப்படும் மலாய்க்காரர்களின் கட்சியே முன்னிலை வகிப்பதால் மலாய் அல்லாத சமூகத்தினரிடையே கவலைகள் அதிகரித்து உள்ளதாக ஸ்ட்ரெய்ட்ஸ் டைம்ஸ் செய்தியாளர் கோலாலம்பூரில் இருந்து தெரிவித்து உள்ளார்.

தங்களது உரிமைகள் பின்னுக்குத் தள்ளப்பட்டுவிடுமோ என்ற அச்சம் அவர்களிடம் எழுந்திருப்பதாகத் தெரிகிறது.

தெரசா தாமஸ், 56, எனப்படும் இல்லத்தரசி கூறுகையில் மலாய் அல்லாதவர் என்ற முறையில் தற்போது பெற்று வரும் சிறிய அளவிலான உரிமைகள் கூட புதிய அரசாங்கத்தால் மெல்ல மெல்ல பறிக்கப்பட்டு விடும் என்று கவலைப்படுவதாகத் தெரிவித்தார்.

இன, சமயம் தொடர்பான வாக்குவாதங்கள் அதிகரிக்கும் என்பதோடு சமய உறவுகள் மேலும் பலவீனமடையும் என்பதே எனது கவலை.

பல இன நாட்டில் ஓர் இனத்தின் பிடியில் உள்ள அரசாங்கம் எந்தளவுக்கு நன்மை பயக்கும் என்பதை இனிமேல்தான் தெரிந்துகொள்ள வேண்டும் என்றார் அவர்.

சுமார் 32 மில்லியன் மக்கள்தொகையைக் கொண்ட மலேசியாவில் கிட்டத்தட்ட 70% மலாயக்காரர்கள். 23 % சீனர்கள். எஞ்சிய ஏழு விழுக்காட்டினர் இந்தியர்.

எட்டாவது பிரதமராகக் கடந்த ஞாயிற்றுக்கிழமை பதவி ஏற்ற முகைதீனுக்கு பாஸ் கட்சி, அம்னோ, பெர்சத்து, சரவாக் கபுங்கான் கட்சி ஆகியன ஆதரவு அளிக்கின்றன.

மலேசிய சீனர் சங்கம், மலேசிய இந்தியர் காங்கிரஸ் ஆகியவற்றைச் சேர்ந்த கணிசமான நாடாளுமன்ற உறுப்பினர்களும் அவரை ஆதரிக்கின்றன. இருப்பினும் இந்தப் புதிய கூட்டணி மலாய் ஆதரவுக் கொள்கைகளை வளர்ப்பதில் கவனம் செலுத்தக்கூடும் என்ற அச்சத்தை உருவாக்கி உள்ளது.

இஸ்லாமிய அரசாங்கம் என்னும் நோக்கத்தில் பாஸ் கட்சி வெளிப்படையாக இருப்பதை ஆய்வாளர்கள் சுட்டுகின்றனர். அதேநேரம் மலாய் சமூகத்தினரின் உரிமைகளையும் சலுகைகளையும் முன்னுறுத்துவது அம்னோ.

ஆனால், இந்தப் புதிய கூட்டணியில் இனவாதக் கருத்துகளுக்கு இடமில்லை என்று அம்னோ தலைமைச் செயலாளர் அன்னுவார் மூசா கூறியுள்ளார்.

மலாய்க்காரர்களை மட்டுமே உள்ளடக்கிய அரசாங்கத்தை உருவாக்க உதவியதற்காக மஇகாவையும் மசீசவையும் இந்தியர்களும் சீனர்களும் மன்னிக்கமாட்டார்கள் என்று தாஸ்மானியா பல்கலைக்கழகத்தின் ஆசிய ஆய்வுக்கழக இயக்குநர் ஜேம்ஸ் சின் தெரிவித்துள்ளார்.

அதேநேரம் பாவர்கரூப் ஏஷியா என்னும் ஆலோசனை நிறுவனத்தின் இயக்குர் அஸ்ருல் யாதி அப்துல்லா சானி கூறுகையில் இவ்விரு கட்சிகளுக்கும் அமைச்சரவையில் இடமளிப்பதைப் பொறுத்தே இவ்விரு சமூகங்களுக்கும் அரசாங்கம் அளிக்கும் ஆதரவைத் தெரிந்துகொள்ளலாம் என்றார்.

#மலேசியா #அரசியல் #எதிர்காலம் #தமிழ்முரசு


அஸ்மின் அலி: அம்பிகா சீனிவாசன்  மீதான விசாரணையைக் கைவிடுங்கள்

பொதுமக்கள் தங்களது கருத்துகளை வெளிப்படுத்த அனுமதிக்கப்பட வேண்டும் என்றும் போலிஸ் விசாரணைக்கு அவர்களை உட்டுபடுத்தலாகாது என்றும் மலேசியாவின் கோம்பாக் நாடாளுமன்ற உறுப்பினரும் அஸ்மின் அலி தெரிவித்து உள்ளார்.

அமைதியான முறையில் போராட்டம் நடத்தவோ அல்லது தங்களது கருத்துகளை முன்வைக்கவோ மலேசியர்களுக்கு உரிமை உண்டு என்றார் அவர்.

“துடிப்பான, ஆரோக்கியமான ஜனநாயகத்திற்குப் பலதரப்பட்டவர்களின் கருத்து மிகவும் அவசியம். எனவே கருத்துகளைச் சொல்ல அவர்களை அரசாங்கம் அனுமதிக்க வேண்டும்.

“மனித உரிமை ஆர்வலர்களான மரினா மகாதீரும் அம்பிகா சீனிவாசனும் ஞாயிற்றுக்கிழமை மெர்டேக்கா சதுக்கத்தில் ஜனநாயக ஆதரவுக் கூட்டங்களில் பங்கேற்றதற்காக அவர்களுக்கு எதிராக மேற்கொண்டிருக்கும் விசாரணையை போலிஸ் கைவிடவேண்டும்,” என்று இன்று (மார்ச் 3) வெளியிட்ட அறிக்கையில் திரு அஸ்மின் வலியுறுத்தி உள்ளார்.

#மலேசியா #அஸ்மின் #அம்பிகா #மரினா #தமிழ்முரசு


முகைதீன்: ஊழல்வாதிகளுக்கு அமைச்சரவையில் இடமில்லை

கோலாலம்பூர்: ஊழல்வாதிகள் இடம்பெறாத சுத்தமான அமைச்சரவையை ஏற்படுத்த பிரதமர் முகைதீன் யாசின் உறுதிபூண்டுள்ளார். தாம் ஏற்படுத்தி உள்ள பெரிக்கத்தான் நேஷனல் அல்லது தேசிய கூட்டணிக்கு அம்னோ ஆதரவு வழங்கியபோதிலும் அதன் உயர்மட்டத் தலைவர்களுக்கு புதிய அமைச்சரவையில் இடமில்லை என்பதை திரு முகைதீன் மறைமுமாக உணர்த்தி உள்ளார்.

ஞாயிற்றுக்கிழமை மலேசியாவின் எட்டாவது பிரதமராகப் பதவி ஏற்றுக்கொண்ட அவர், நேற்று முன்தினம் இரவு வானொலியில் உரை நிகழ்த்தினார்.

“திறமையும் ஒற்றுமையுணர்வும் மிக்க, ஊழல் கறை படியாதவர்களையே அமைச்சரவையில் சேர்ப்பேன் என்று உறுதி அளிக்கிறேன். லஞ்ச ஊழலற்ற அரசாங்கத்தையே மக்கள் விரும்புகிறார்கள் என்பதை நான் அறிவேன். ஒருமைப்பாட்டை ஓங்கச்செய்வதற்கும் நல்லாட்சிக்கும் எனது அரசாங்கம் முன்னுரிமை அளிக்கும்,” என்று திரு முகைதீன் தமது உரையில் குறிப்பிட்டார்.

அவர் இவ்வாறு கூறியதன் மூலம் அம்னோ தலைவர் அகமது ஸாஹித் ஹமிடிக்கும் முன்னாள் பிரதமர் நஜிப் ரசாக்கிற்கும் முகைதீன் அமைச்சரவையில் இடமில்லை என்பது தெளிவாகி உள்ளது.

திரு அகமது ஸாஹித் ஹமிடி 87 ஊழல் குற்றச்சாட்டுகளையும் திரு நஜிப் 42 ஊழல் குற்றச்சாட்டுகளையும் எதிர்நோக்கி உள்ளனர். இவர்களைப்போலவே அம்னோவின் பெரும்பாலான தலைவர்கள் ஊழல் குற்றச்சாட்டுகளில் சிக்கி உள்ளதாக தகவலறிந்த வட்டாரங்கள் ஸ்ட்ரெய்ட்ஸ் டைம்ஸ் செய்தித்தாளிடம் தெரிவித்தன.

ஊழலில் திளைத்த பழைய முகங்களை அமைச்சரவையில் சேர்க்கக்கூடாது என்பதில் பிரதமர் உறுதியாக உள்ளார் என உயர்மட்டத் தலைவர் ஒருவர் தெரிவித்துள்ளார். ஊழல் காரணமாக 2018 பொதுத்தேர்தலில் தோல்வியைத் தழுவிய அம்னோவின் தலைமைக்கு முக்கியத்துவம் தந்துவிடுவாரோ என்னும் ஐயத்தைப் போக்க முகைதீன் இவ்வாறு செய்வது அவசியம் என்கிறார் அவர்.

ஆயினும் முகைதீன் அணியில் இருக்கும் சில ஆதரவுக் கட்சிகள் ஊழல் குற்றச்சாட்டுகள் இருந்தாலும் அம்னோ தலைவர்களை அமைச்சரவையில் சேர்க்க பல நல்ல காரணங்கள் இருப்பதாக வாதிடுகின்றன. பக்கத்தான் ஹரப்பான் அரசாங்கத்தில் அமைச்சர்களாகச் சேர்க்கப்பட்டவர்கள் மீதான ஊழல் வழக்குகள் படிப்படியாக விலக்கிக்கொள்ளப்பட்டதை பாஸ் கட்சி தலைவர் ஹாடி அவாங் உதாரணமாகக் குறிப்பிட்டுள்ளார். நிதி அமைச்சராக நியமிக்கப்பட்ட லிம் குவான் எங் மீதான லஞ்ச ஊழல் குற்றச்சாட்டுகளை விலக்கிக்கொள்ள அப்போதைய தலைமைச் சட்ட அதிகாரி முடிவெடுத்ததையும் அவர் தெரிவித்துள்ளார்.


'அன்வார் பிரதமராகியிருக்கக்கூடும்; ஆனால், மக்களுக்கு துரோகம் இழைக்க அவர் விரும்பவில்லை'

அரசியல் நெருக்கடி ஏற்படுவதற்கு முன் பிகேஆர் தலைவர் அன்வார் இப்ராகிமை பிரதமர் பதவியில் அமர்த்த அம்னோ சூழ்ச்சி செய்ததாக புதிய தகவல் ஒன்று வெளியாகி உள்ளது.

அந்த சூழ்ச்சிக்கு உடன்பட்டிருந்தால் இந்நேரம் அன்வார் பிரதமர் ஆகியிருப்பார் என செத்தியவங்சா நாடாளுமன்றத் தொகுதி பிகேஆர் உறுப்பினர் நிக் நஸ்மி நிக் அகமது தெரிவித்து உள்ளார்.
 “பக்கத்தான் ஹரப்பான் கூட்டணியை விட்டு வெளியேறி ஊழல் வழக்குகளை எதிர்நோக்கும் அம்னோ தலைவர்களுடன் புதிய கூட்டணி ஏற்படுத்தினால் பிரதமர் பதவியை தமக்கு விட்டுத்தருவதாகக் கூறி தம்மிடம் ஒரு திட்டம் முன்வைக்கப்பட்டதாக திரு அன்வார் எங்களிடம் கூறினார்.

“ஆயினும் பதவிக்காக தம்மை ஆதரித்த மக்களுக்குத் துரோகம் செய்ய விரும்பவில்லை என்று பிரதமர் பதவியை ஏற்க திரு அன்வார் மறுத்துவிட்டார்,” என நிக் அகமது தமது இன்ஸ்டகிராம் பதிவில் குறிப்பிட்டு உள்ளார்.

கடந்த வாரம் எழும்பிய அரசியல் குழப்பம் துரதிருஷ்டவசமானது என்றாலும்கூட துரோகத்தையும் விசுவாசத்தையும் அடையாளம் காண அக்குழப்பம் உதவியதாகவும் அவர் தெரிவித்துள்ளார்.

#மலேசியா #அரசியல் #அன்வார் #பிரதமர் #தமிழ்முரசு


மலேசிய நாடாளுமன்றம் இரண்டு  மாதம் தாமதமாகக் கூடுகிறது

மலேசிய நாடாளுமன்றம் ஏற்கெனவே திட்டமிடப்பட்டதைக் காட்டிலும் சுமார் இரண்டு மாதம் கழித்து மே 18ஆம் தேதி கூடும் என அறிவிக்கப்பட்டு உள்ளது. மாமன்னரால் தேர்ந்தெடுக்கப்பட்டு கடந்த ஞாயிற்றுக்கிழமை பிரதமர் பதவியை ஏற்றுக்கொண்ட திரு முகைதீன் யாசினுக்கு நாடாளுமன்றத்தில் பெரும்பான்மை ஆதரவு உள்ளதா என்பதை அறிய அப்போது வரை காத்திருக்கும் நிலை எற்பட்டு உள்ளது.

முன்னதாக, வரும் திங்கட்கிழமை (மார்ச் 9) நாடாளுமன்றத்தைக் கூட்ட பதவி இழந்த பக்கத்தான் ஹரப்பான் அரசாங்கம் திட்டமிட்டு இருந்தது.

ஆனால் அந்தக் கூட்டத்தை ஒத்திப்போடுமாறு தம்மிடம் பிரதமர் தெரிவித்ததாகவும் அவரே புதிய தேதிகளைக் கொடுத்துள்ளதாகவும் மன்ற நாயகர் ஆரிஃப் யூசுஃப் நேற்றுக் காலை விடுத்த அறிக்கை தெரிவித்தது.

திரு முகைதீனுக்கு இருக்கும் ஆதரவைத் தெரிந்துகொள்ள விரைவிலேயே நாடாளுமன்றம் கூட்டப்பட வேண்டும் என்று பொதுநலன் விரும்பிகள் பலரும் கோரிக்கை விடுத்

திருந்தனர். முன்னாள் பிரதமர் மகாதீர் முகம்மதுவும் நாடாளுமன்றக் கூட்டம் தள்ளிப்போனால் எம்.பி.க்களை தம்வசம் வளைத்துப்போட புதிய ஆளும் கூட்டணிக்கு வசதியாகிப்போய்விடும் என்று கவலை தெரிவித்திருந்தார். 222 உறுப்பினர்களில் 114 பேரின் ஆதரவு இன்னும் தமக்கு இருப்பதாகவும் நாடாளுமன்றத்தைக் கூட்டினால் அந்த உண்மை தெரிய வரும் என்றும் அவர் கூறி வருகிறார்.

பக்கத்தான் ஹரப்பானின் புக்கிட் கெலுகோர் நாடாளுமன்ற உறுப்பினர் ராம்கர்ப்பால் சிங், இப்போதுகூட மன்றத்தின் அவசரக் கூட்டத்தை நடத்த முடியும் என்றும் பொதுமக்களின் நலன் கருதி பிரதமர் முகைதீன் அவ்வாறு செய்யலாம் என்றும் கூறியுள்ளார்.

அண்மையில் நிகழ்ந்த திடீர் அரசியல் குழப்பத்தின் காரணமாக டாக்டர் மகாதீர் தமது பிரதமர் பதவியைக் கைவிடவேண்டி வந்தது. அவரது பெர்சத்து கட்சி மற்றும் அன்வாரின் பிகேஆர் கட்சியைச் சேர்ந்த ஒரு பிரிவு நாடாளுமன்ற உறுப்பினர்கள் டாக்டர் மகாதீருக்கான ஆதரவை விலக்கிக்கொண்டதால் அவரது அரசாங்கம் தனிப்பெரும்பான்மை பலத்தை இழந்தது.

11 பிகேஆர் எம்.பி.க்கள், 26 பெர்சத்து கட்சி எம்.பி.க் களை உள்ளடக்கிய பெரிக்கத்தான் நேஷனல் என்னும் புதிய கூட்டணி உருவாக்கப்பட்டு அதன் சார்பில் பிரதமர் ஆகியுள்ளார் திரு முகைதீன். எதிர்த் தரப்பில் இருக்கும் பாஸ் கட்சியும் அம்னோ தலைமையிலான தேசிய முன்னணியும் அவருக்கு ஆதரவு வழங்க முன்வந்துள்ளன.